Бош сахифа > Янгиликлар > Иқтисодий барқарорлик ва тараққиёт сари\nИқтисодий барқарорлик ва тараққиёт сари\nШаҳарлар кун сайин ривож топиб, сайқалланган сари ўз бағрига минглаб одамларни чорлайди. Йил сайин ўқишга, ишга, яшашга кўчиб келаётганлар ҳисобига Навоий шаҳри аҳолиси 134,8 минг нафарга етди. Қўшимча ерлар ўзлаштирилди, шаҳар ер майдони Кармана тумани Нарпай ҳудудига қараб кенгайди, янги очилган Торобий, Навоий кўчалари, "Ёшлик", "Умид" қўрғонида қад ростлаётган кўп қаватли уйлар, савдо шохобчалари, сервис хизмати бундан ўн беш йил аввал тасаввурга ҳам сиғмасди.\nМустақиллик сабаб турмуш тарзи юксалиб, яшаш шароити яхшиланган кишиларнинг ҳаётга қараши, онг ва тафаккури ошди. Тадбиркорлик, ишбилармонлик муҳити шаклланди. Бугунга келиб тадбиркорлик билан шуғулланаётганлар сони эса 2406 нафарни ташкил этади. Иқтисодиётни ислоҳ этиш, кичик бизнес ривожи, шаҳарсозлик инфратузилмаси, ноқонуний қурилган қурилишлар, истеъмол бозорининг аҳволи каби мавзулар бугуннинг долзарб масалалари сирасига киради.\nУшбу мавзулар юзасидан Навоий шаҳар ҳокимининг иқтисодиёт ва тадбиркорликни ривожлантириш масалалари бўйича биринчи ўринбосари Анвар Раджабов билан суҳбатлашдик.\n— Навоий шаҳри йирик индустриал салоҳиятга эга, ишлаб чиқариш имкониятлари кенг бўлган ҳудудлардан бири сифатида мамлакатимиз саноат тармоғида салмоқли ўринни эгаллаб келмоқда. Вилоят ва шаҳар корхоналари томонидан олтин, цемент, уран, вольфрам, фосфорид, кимёвий ўғитлар, сунъий тола, ип-калава каби саноат ва қурилиш маҳсулотлари ишлаб чиқарилади.\nАйниқса, хорижий ва маҳаллий инвестициялар оқимининг кун сайин ортиб бориши натижасида бу маҳсулотлар тури кенгайиб, таннархи ҳам арзонлашиб бораяпти. Биргина ўтган йилнинг ўзида инвестиция дастури асосида 48,6 млрд. сўмлик 230 та лойиҳа амалга оширилиб, 1739 та иш ўрни яратилди. Таҳлилларимизни корхоналар мисолида давом эттирадиган бўлсак, "Ишонч Гилам" ҚКда йилига ўртача 1,5 млрд. сўмлик гилам маҳсулотлари ишлаб чиқарилади. Биргина ўтган йилнинг ўзида 1,1 миллиард сўмлик маҳсулот ички бозорларимизга етказиб берилгани ҳолда бу кўрсаткич аввалги йилларга нисбатан 2 баробарга ошди. 2016 йил инвестиция дастурига асосан корхона томонидан 300 минг АҚШ долларига тенг модернизация ишлари амалга оширилди. Натижада 15 та янги иш ўрни яратилди. Шунингдек, жорий йилда саноат, хизмат кўрсатиш, қишлоқ хўжалиги йўналишлари бўйича умумий қиймати 268,5 миллиард сўм бўлган 263 та лойиҳа ишга тушиши кўзда тутилган. Бунинг натижасида 2263 та ишчи ўрни яратилади. Бугунги кунга қадар ушбу лойиҳаларнинг 132 таси амалга оширилди. Булар саноат, озиқ-овқат, ноозиқ-овқат, қишлоқ хўжалиги маҳсулотларини қайта ишлаш ва кимё саноати корхоналаридир. Ушбу лойиҳаларнинг амалга оширилиши натижасида 26 турдаги янги маҳсулот ишлаб чиқариш ўзлаштирилади. Бундан ташқари, 2017-2018 йилларда дастур асосида 17 та йирик ишлаб чиқариш корхоналари фойдаланишга топширилиши режалаштирилган. Ушбу лойиҳалар учун 436,4 миллиард сўм миқдорида капитал инвестиция йўналтирилади. Яқинда ЎзОмон Капитал инвестиция фонди ва Хитой давлатлари ишбилармон доира вакиллари билан инвестиция киритиш бўйича музокаралар ўтказдик. Келажакда бу борада режалаштирган ишларимиз улкан.\n— Шаҳарда олиб борилаётган қурилиш ишлари, тадбиркорлар барпо этаётган иншоотлар, дўкон ва супермаркетлар сони йилдан йилга ошиб бормоқда. Тикланаётган бинолар шаҳарсозлик талабларига жавоб берадими?\n— Ривожланиш бир жойда тўхтаб қолмайди, шиддат билан илгарилаётган тараққиёт, қурилиш соҳасида ҳам туб ўзгаришларни белгилаб берди.\nАфсуски, ўтган йилларда айрим мутасаддиларнинг кўнгилчанлиги ёки бошқа сабаблар билан шаҳарсозлик талабларига зид равишда қурилган бинолар кўпайиб кетди, ҳар қадамда палапартиш тикланган кичик-кичик дўконлар сабаб шаҳарнинг кўркига путур етганини кўраяпмиз. Бундай қурилишлар шаҳарсозлик нормалари, архитектура талабларига жавоб бермайди! Қизиғи, айрим дўконларнинг лозим бўлган ҳужжатлари етарли бўлмаса ҳам қурилишига рухсат берилган. Айримларида ҳужжатда енгил конструкция асосида қурилиш олиб бориш кўрсатилгану амалда эса ғиштдан тикланган. Белгиланган қонунчиликка зид қурилган бундай бино ва иншоотлар ўрнига шаҳарсозлик меъёрларига жавоб берадиган замонавий биноларни барпо этсак мақсадга мувофиқ бўларди. Ўзбекистон Республикасининг Ер Кодексига асосан, ер вақтинчаликка ёки доимий фойдаланишга берилади. Фуқароларга берилган ер майдонлари зарур эҳтиёжлар учун фойдаланилмай, ташландиқ ҳолга келтирилган тақдирда улар эгалик қилиш ҳуқуқидан маҳрум қилиниши қонун билан кафолатланган.\nАфсуски, ўн йил давомида ҳам қурилиш ишларини олиб бормаган тадбиркорларнинг боқи-беғамлиги сабаб ажратилган ер майдонларидан фойдаланилмай келинмоқда. Эндиликда бу ҳолатларга чек қўйиш вақти етди. 66 та саноат йўналишида ажратилган ер-жойларни давлат заҳирасига олиш бўйича ҳужжатлар расмийлаштирилмоқда. Чунки совуққонлик, эътиборсизлик сабаб шаҳардаги 35 гектар ер самарасиз, фойдаланилмай келинаётгани ҳисобига ишлаб чиқариш, саноатни ривожлантириш, қўшимча иш ўринлари яратиш оқсаяпти. Ачинарлиси, бу ерларда ишлаб чиқариш корхонаси ёки иссиқхона қураман, каби ваъдалар билан шаҳарнинг олтинга тенг ери ҳужжатлаштирилган. Аммо қани ўша корхонаю заводлар, ўн йил бўлдиямки, қақроқ ерларга битта ғишт тикланмади-ку! Ачинарлиси, ўн йил давомида улардан, қани сен қурмоқчи бўлган фабрикаю завод, деб сўровчини ўзи бўлмаган. Яна қўштирноқ ичидаги айрим "ишбилармон"лар уч, тўрт гектар ернинг атрофини ўраб олади-да, чайла сифат биночани тиклаб, ернинг бир қисмини бошқа бировга пуллашга ҳаракат қилади. Мана шундай ерни бизнесга айлантириб олганлар хам бор. Ҳолбуки, Ер Кодексида, ер сотилмаслиги белгилаб қўйилган. Ҳуқуқий маданиятимизни ошириш, қонунларга ҳурмат билан қараш фурсати етиб келди.\nШаҳар ҳудуди 5 153 гектарни ташкил этади. Бугун чин маънода тадбиркорлик қиламан, четдан инвестиция киритаман, деган ташаббускор ишбилармонгагина чекланган ер ажратсак мақсадимизга эришамиз.\n— Шаҳардаги деҳқон бозорларидаги антисанитария ҳолатлар, тўғри келган ерда савдо-сотиқни амалга ошириш бўйича жуда кўп бор танқидий гапирилди. Бозорларнинг бугунги аҳволи, муаммолар ечими ҳақида ҳам сўз юритсангиз?..\n— Яқинда Навоий шаҳридаги қатор бозорларимиз раҳбарлари алмаштирилди. Янги тайинланган раҳбариятга янгича ишлаш тартибини жорий этиб, салбий ҳолатларга чек қўйиши бўйича тушунтирилди. Бугун тадбиркорлик соҳасига ёндошувни кескин ўзгартириш керак. Афсуски, тадбиркорларимиз орасида ҳамон эскича фикрлайдиганлари учрамоқда. Қонунан талаб қилганда, худди тадбиркорнинг ҳуқуқини чеклагандек бўлади, аммо қонунбузилиш ҳолатидан кўз юмиш хизмат вазифамизни суъистемол қилишга тенг, деб ўйлайман. Бозорларда бор савдо нуқталарига назорат касса машиналари ва терминаллар ўрнатилган бўлиб, солиқ тўлаб ишлаяпти. Аммо дарвозани ёнида қўштирноқ ичидаги тадбиркор кўчма савдо билан шуғулланяпти, унда на терминал ва на касса аппарати қўйилган, нақд пулда муомала қилаяпти! Бу ҳолат, қонуний ишлаётган тадбиркорга нисбатан ноҳақлик эмасми? Аслини олганда кўчма савдо чет жойларда, дейлик чўл зоналари, олис тоғли ҳудудларда ташкил этилиши керак. Лекин бугун шаҳарда юзлаб кўчма савдо билан шуғулланиб келаётганлар бор. Бозор дўконларида ҳамма маҳсулот етарли бўлиб турганда кўчма савдога қандай эҳтиёж бор, деган ўринли савол туғилади. Айрим ҳолларда ноқонуний савдога чек қўйиш талаб этилганда қўштирноқ ичидаги тадбиркорларимиз жанжал кўтаришни ўзларига одат қилиб олишмоқда. Гўё шу йўл билан нотўғри фаолиятини ҳимоялаб келяпти. Савдо ходими, сотувчи этикаси, муомала маданиятини ўрганиш пайти келди. Замон илгарилаб кетяпти, истеъмолчининг талаби ошди. Бозор рақобат майдони. Бунда фақат сифатли маҳсулотгина ўз харидорини топади. Чангга беланиб ётган, нотоза ҳолдаги эмас балки, дўкондаги музлатгичда чиройли сақланган маҳсулот сотиб олинади. Шу ўринда, деҳқон бозорларининг аҳволини қаранг. Унинг нимаси деҳқон бозори, олиб сотар бозори десак, тўғри бўлар. Чунки бозор расталарида ўтириб савдо қилаётганлар орасида биронта ҳам деҳқонни кўрмайсиз! Деҳқондан арзон-гаровга мева-чева, сабзавотларни сотиб олган олиб-сотар, бели оғриб етиштирмаган маҳсулотни қўли-қўлига тегмай сотяпти. Бу ҳолатларни ҳам тартибга олиш, бозор структурасини тубдан яхшилаш, белгиланган қонунчиликка риоя қилган ҳолда ишни ташкиллаштириш масалаларига эътибор қаратилмоқда.\nҲилола ИСМАТОВА суҳбатлашди.\nКўрилганлар сони: 3973


Пул деб қулга айланманг – Сурхон тонги\nБош саҳифа / Жамият / Пул деб қулга айланманг\nЯнвар 9, 2019\tЖамият Изоҳ қолдириш 772 Кўрилди\nҚадим замонларда ҳам ахлоқсизлик қаттиқ қораланган. Ота-боболаримиз номуссиз, ҳаёсиз одамларни даврага қўшмаган. Аёллар эркак кишининг юзига тик қарамаган, кўча-куйда уларнинг олдини кесиб ўтишмаган. Ўз ўрнида аёл шаъни миллат шаънидек асралган, ҳимояланган.\nАфсуски, бугунги кунда бундай бебаҳо қадриятларнинг қадри топталмоқда. Ер юзидаги қабиҳ ишлар камлик қилгандай, кейинги йилларда одам савдоси билан шуғулланувчи гуруҳлар пайдо бўлди.\nБугун мустақил юрт фуқароларимиз, хоҳлаган мамлакатга бориб ишлаш имкониятига эгамиз. Бунинг учун етарлича қонун-қоидалар, мутасадди идоралар бор, уларга мурожаат этсак бас. Мамлакатимиз инсон ҳуқуқлари бўйича 60 дан ортиқ халқаро ҳужжатга қўшилган ва БМТ томонидан мазкур соҳада қабул қилинган асосий халқаро шартнома иштирокчисига айланган. Шунингдек, хорижий давлатлар билан уюшган жиноятчилик ва одам савдосига қарши курашишга қаратилган 29 та шартнома ва келишув имзоланган.\nАйрим юртдошларимиз ноқонуний йўллар билан ўзга юртларга бориб, жонларини хатарга қўймоқда. Борган жойида меҳнат ҳақини ололмаётган, касал бўлиб қолиб даволанишга пул ахтараётган, ҳатто уйига қайтиш учун йўлкира пулга зориққанлар қанча?!\nОдам савдоси инсоннинг жисмоний кучини, ақлий салоҳиятини, тана аъзоларини, ҳаттоки маънавий қадриятларини бозорга солишга мажбур этмоқда. Одам савдосига қарши курашиш деганда энг аввало, унга замин яратаётган сабаб ва омилларни бартараф этиш тушунилади. Шундай экан, аҳолига унинг асл моҳиятини чуқурроқ тушунтириш, огоҳликка чорлаш орқали фуқароларимизни бу бало-қазодан асраш чораларини кўришимиз зарур. Бунга барчамиз масъулмиз.\nТермиз шаҳар мудофаа ишлари\nбўлими бошлиғи, подполковник\nОлдинги Мурожаат: мезон – муддат ва сифат\nКейинги “Чучварани хом санаган” назоратчи


20:40 / 07.02.2017\nҲозирги кунга келиб, ўзбек селекционер олими яратган лимоннинг ўнга яқин тури, апельсиннинг «Ўзбекистон», мандариннинг «Тошкент» навлари нафақат мамлакатимизда, балки хорижий давлатларда ҳам етиштирилмоқда. Масалан, Уфада 2 гектар майдонда Ф-1 «Тошкент» ва Ф-2 «Юбилейний» навларидан барпо этилган лимонзорлардан мўл ҳосил олинмоқда. Кўчатлари кўпайтирилиб, аҳолига етказиб берилмоқда. Бу ҳақда ЎзА маълум қилган.\nОлимнинг совуққа чидамли, эртапишар лимон етиштириш борасидаги орзусини ўғли Муҳаммадазиз амалга оширди. Лимонлар нақ косадек келади. Меваларининг ранги ва шакли деярли бир хил. Ҳажми тахминан уч килограмм келади.\n– Лимон кўчатини турган жойидан қимирлатиб, айлантиравермаслик керак, – дейди Тошкент давлат аграр университетининг мевачилик ва узумчилик кафедраси доценти, «Нуриддин агро» масъулияти чекланган жамияти раҳбари Нуриддин Фахриддинов. – Улар ҳаво ҳароратининг кескин ўзгаришига бардош бера олмайди. Ёруғликни ёқтирса-да, қуёш нурининг тўғридан-тўғри тушишига йўл қўймаслик керак. Печь, иссиқлик батареялари бор хоналарга уларнинг намлигини орттириш учун идишларга сув солиб қўйган маъқул. Агарда уларга нотўғри муносабатда бўлинса, қишда гуллайди-ю, мева тугмайди. Мева олиш учун лимон гулини сунъий равишда чанглантириш керак. Улар хона ва ҳовлиларга кўрк берибгина қолмасдан, ҳавони тозаловчи муҳим восита ҳамдир. Нафис гуллари асабни тинчлантириш, кўнгил айнишининг олдини олиш билан бирга инсон кайфиятини кўтаради.


30 ёшлик даврингизда ёш ва соғломсиз, ортиқча вазн фақат эстетик қониқмаслик ва кийим-кечак харидида баъзи қийинчиликларни туғдиради. 10 йилдан кейин сизни нима кутаётгани ҳақида ўйламайсиз. Соатлаб диванда ётиб, телевизор кўрасиз ёки компьютер қаршисида ўтирасиз ва ўзингизни ҳар қандай завқ-шавқдан чеклагингиз келмайди.\nОлимларнинг ортиқча вазн қандайдир касалликлар ривожи хавфини ошириши ҳақидаги статистикасига эса жиддий эътибор бермайсиз. Сизнинг наздингизда бу бошқа бир одамларнинг тарихи, сиз эса барчасини назоратда ушлайсиз! Бу орада эса йил сайин ва ҳар бир ортиқча килограмм билан бу касалликлар ривожи хавфи ошиб бораверади.\nЭҳтимол, келажакка бир назар ташлаб кўриш керакдир? Шундай қилиб, агар сиз 30 ёшли (5 ёш катта ёки кичик) "бақалоқ" бўлсангиз, у ҳолда...\nПлюс 5 кг. Сиз гамбургерлар ва Coca-Cola билан озиқланишда давом этаверасиз. Нима учун вақти-вақти билан бошингиз оғрий бошлагани, оз масофани босиб ўтишда ҳам кўз олдингиз қоронғулашаётгани ёки бошингиз айланаётгани, баъзан ўзингизни беҳол ҳис қилишингиз, ҳаяжонланганда юзингиз қизариб, қизиб кетишингизга мутлақо эътибор бермайсиз. Қон босимингизни ўлчаганингизда эса 140/80 ва эҳтимол ундан юқори кўрсаткичга кўзингиз тушади (бу ёшда эса меъёр - 120/80).\nСиз шифокорга борасиз ва у сизга қон босимини туширадиган дори воситасини ёзиб беради. Шу билан бирга, у ортиқча вазндан халос бўлишни ва жисмоний тарбия билан шуғулланишни тавсия қилади. Дориларни мунтазам эмас, асосан ўзингизни ёмон ҳис қила бошлаганингизда қабул қиласиз. "Жисмоний машқларингиз" эса яқин орадаги дўконга чиқиб келиш билан чекланишда давом этади.\nЯна плюс 10 кг. Чидаб бўлмас бош оғриқ туфайли биринчи тез ёрдам чақириғи. Биринчи гипертоник инқироз — бу 180 мм'дан юқори тонометр кўрсаткичи. Сизни маҳаллий шифохонанинг қабулхонасига олиб кириб, қон босимини пасайтирувчи укол қилишади, бир неча соат назоратда ушлаб, кейин шифохонага ётишдан воз кечишга доир хат ёздириб, уйга жўнатишади.\nУйда қимирлашга ҳолингиз келмай, уч кун ётасиз. Ўзингизга тонометр сотиб оласиз ва тез-тез қон босимингизни ўлчай бошлайсиз. Энди қон босимингиз камдан-кам ҳолатларда 140/90 кўрсаткичидан пастлайди. Дориларни ҳар куни ичишга ўтасиз. Қонда холестерин ва қанд миқдорининг ошиши аниқланади. Шифокор сизнинг олма шаклидаги қоматингизни (айниқса қорин ва сон соҳасида ортиқча ёғларнинг тўпланиши) кўриб, юрак-қон томир касалликлари, атеросклероз, юрак хуружи, инсульт ва бошқа касалликларнинг юқори хавфидан огоҳлантиради. Парҳез белгиланади, унга тахминан илк икки ҳафта риоя қилинади. Кейин сиз ўзингизни яхши ҳис қила бошлайсиз, такрорий инқироз қўрқуви ўтади, сиз ўзингизга келиб, аввалгидек яшашда давом этасиз. Сиз — ўзингизни ишонтиришга устасиз, бироқ ҳаёт тарзини ўзгартиришга эмас. Бироқ бироз вақт ўтгач зинадан юқорига кўтарилишингиз тобора қийинлашиб бораётганини сезасиз. Тиззаларингиз оғрийди, учинчи қаватга чиққанингизда нафасингиз қисиб, юрагингиз тез ура бошлайди. Интернетда артроз, остеохондроз ва ишемик юрак касаллиги ҳақидаги маълумотларни ўқийсиз.\nНимадир қилиш, чора кўриш кераклиги ҳақидаги фикрга кела бошлайсиз.\nЯна плюс 10 кг. Қон босими тобора юқорилаб, дорилар рўйхати эса ошиб боради. Қон босимини нормал кўрсаткичда сақлаш учун кунига 5-8 тадан турли препаратларни қабул қилишга тўғри келади. Юракка оғирлик туширмай пиёда сайр қилишлар камаяди. Тиззалар оғрийди, қўллар ёрдамисиз креслодан тура олмайсиз, эрталаблари эса тана ва тиззадаги оғриқлар кучаймаслиги ва бош бирдан айланмаслиги учун каравотдан туришингиз қийинлашади. Қондаги қанд миқдори юқори даражада қолади ва сизга иккинчи турдаги қандли диабет ташхиси қўйилади.\nШифокор ортиқча вазндан халос бўлишни қатъий тавсия қилади ва тақиқланган озиқ-овқат маҳсулотлари рўйхатини беради. Биз яхши кўрган ширинликлар, пишириқлар, ёғли ва қовурилган таомлар, газланган ичимликлар кабилар энди тақиқ остида. Холестерин миқдорини пасайтирувчи препаратлар тайинланади. Тобора кўпроқ шифокорга навбат кутаётганингизни кўриш мумкин бўлади, тез ёрдам диспетчери эса овозингиздан таний бошлайди. Парҳезга риоя қила бошлайсиз, тўйиб овқатланмасликдан азият чекасиз, лекин вазн ташлаш тобора қийинлашиб бораверади.\nСиз мурожаат қилган фитнес-клуб шифокори шикоятларингизни тинглаб ва ташхисларингизни кўздан кечириб, яқин орадаги поликлиниканинг саломатлик гуруҳи машқларига қатнашни тавсия қилади. Ортопед учинчи даражали артрозга йўлиққан тизза бўғинларини протезларга алмаштиришни таклиф қилади. Невролог мунтазам равишда олиниши керак бўлган капельницаларни ҳамда янги шикоятлар ва бош мия томирларидаги холестеринлар сабаб яна 2-3 хил препаратларни белгилайди. Кийим алмаштириш, носки кийиш, ёғ қатламлари йиғилган соҳага ишлов бериш учун яқинлар ёрдамига мурожаат қилишга тўғри келади (чунки қорин халақит беради).\nТабиийки, аёл учун пошнали пойабзал унутилганига анча бўлган ва борган сари ҳатто унча узоқ бўлмаган жойларни сайр қилиш учун ҳам ҳассани олишга тўғри келади.\nМиокард инфаркти. Холестерин миқдорининг ошиши туфайли юракни тўйинтирувчи қон томирлардан бири тўсилиб қолади. Кўкрак қафасидаги чидаб бўлмас оғриқ, тез ёрдам машинаси, жонлантириш бўлими ёки операция столи. Узоқ даволаниш муолажалари, ногиронлик. Сайр асосан фақат поликлиникага. Давомли бош оғриқлари, нафас қисиши, бош айланиши, товондаги оғриқлар ва қизиш, қандли диабет сабаб яраларнинг пайдо бўлиши. Таблеткалар овқатгача, овқатдан кейин ва овқат ўрнига қабул қилинади.\nШифокор ташхис қўяди: обструктив апноэ. Баъзан нафас олмаслик вақти тунига бир неча соатни ташкил қилиши мумкин! Тез-тез уйғониб кетиш, кислород етишмаслиги, кундуз куни уйқу келиши, хотира ва диққатнинг ёмонлашуви - буларнинг бари пиквикс синдроми бўлган кишининг кундалик реаллигига айланади. Қарши кўрсатмалар сабаб бўғин алмаштиришга доир режали операция бекор қилинади. Сизга тиззага махсус препаратларни йўллашни таклиф қилишади. Оғриқ ўтади, лекин бу узоққа чўзилмайди. Ярим йилдан кейин яна муолажани такрорлашга тўғри келади. Кўп марталаб шифохонада ётиш, маҳаллий шифокорни чақиртириш ҳақида-ку гапирмаса ҳам бўлади.\nБу ерда 30 ёшли йигит ё қизнинг келажаги кўрилмайди ҳам. У ҳойнаҳой йўқ.\nСиз йўқсиз. Ўртача ўлим ёшидан бир неча ўн йилга фарқ қилувчи замонавий дунёда йўқсиз...\nБу энг даҳшатли сценарий эмас - барчаси бундан-да қўрқинчли ва тезроқ якун топиши мумкин. Ҳозирги реаллик билан алоқаси узилган озиқ-овқат саноати, камҳаракат ҳаёт тарзи ва жисмоний хатти-ҳаракатларнинг йўқлиги юқорида қайд этилган финални икки карра, баъзан эса ҳатто уч карра қисқартириши мумкин.\nАҳолимизнинг 75 фоизида ортиқча вазн борлиги ва қон босими юқори экани барчамизни ўйлантириши керак – президент


Бу жараён ўқувчилар орасида чет тилларни ўрганишга бўлган қизиқишни кучайтиргани эса янада қувонарлидир. Шу маънода, Халқ таълими вазирлиги томонидан умумтаълим мактаблари ўқувчилари ўртасида ўтказилган “Инглиз тили билимдонлари” интеллектуал мусобақасининг республика босқичи ҳам қизиқарли, ҳаяжонли дамларга бой кечди.\n— Мазкур кўрик-танлов мамлакатимизда таълим-тарбия, хусусан, чет тилларни ўқитиш тизимида олиб борилаётган ислоҳотлар истиқболидан ёрқин далолатдир, — дейди Халқ таълими вазирлиги таълим муассасалари фаолиятини ташкил этиш бош бошқармаси бошлиғи Файзулла Аҳмедов. — Танловнинг турли босқичларида 5 — 9-синф ўқувчилари барча шартлар бўйича пухта билимга эга эканини намойиш қилди.\nАбдулла Авлоний номидаги халқ таълими ходимларини қайта тайёрлаш ва малакасини ошириш институтида ўтказилган кўрик-танловнинг республика босқичида ўз ҳудудида ғолибликни қўлга киритган 14 жамоа баҳслашди.\nЎқувчилар билими учта тур бўйича синовдан ўтказилди. Жумладан, 5 — 6-синф ўқувчилари тест саволларига жавоб берган бўлса, 7 — 9-синф ўқувчилари танланган мавзу бўйича ижодий ёзма иш топширди.\nҚизғин кечган танлов якунида умумий баллар ҳисобига кўра, Тошкент шаҳри жамоаси биринчи, Халқ таълими вазирлиги тасарруфидаги филологияга ихтисослаштирилган давлат умумтаълим мактаби жамоаси иккинчи, Навоий вилояти жамоаси учинчи ўринни эгаллади.\nБилимлар беллашувининг барча иштирокчиси махсус диплом ва совғалар билан рағбатлантирилди.\n— Инглиз тилида қийналмай мулоқот қиламан, — дейди танловда 3-ўринни қўлга киритган Навоий вилояти жамоаси аъзоси Нилуфар Баҳриддинова. — Айни пайтда вилоятимиздаги 11-ихтисослаштирилган давлат умумтаълим мактабининг 8-синфида таҳсил олаяпман. Беллашув жуда қизиқарли ўтди. Билимларимни янада бойитдим. Дугоналарим сафи кенгайганидан хурсандман.\nМазкур рукндаги бошқа мақолалар: « Кадрлар тайёрлашнинг самарали тизими\tИнновацион усул афзаллиги »


Араб мамлакатлари Қатарни 2013-2014 йиллардаги келишувларни бажармаганликда айблади\nҚатар билан дипломатик муносабатларни узган араб мамлакатлари CNN телекомпанияси тарқатган ҳужжатларни Амирликнинг ўз мажбуриятларини бажармаганлиги исботи деб баҳолади. Унга кўра, Доҳа Форс кўрфази араб давлатлари кенгаши (Баҳрайн, Қатар, Кувайт, БАА, Уммон, Саудия Арабистони) доирасидаги мажбуриятларини бажармаган. Бу ҳақда Саудия Арабистони, БАА, Баҳрайн ва Мисрнинг қўшма баёнотида сўз юритилган.\n"Эълон қилинган ҳужжатлар, Қатарнинг ўз мажбуриятларидан бош тортганини тасдиқлайди, - дея баёнотдан кўчирмалар келтиради Al Arabiya телеканали. – 4 давлатнинг таъкидлашича, аввалроқ илгари сурилган 13та талаб асосида Ар Риёд келишуви, уни бажариш механизмлари ва бошқа қўшимча келишувлар ётар эди".\nШундай қилиб, "тўртлик" фикрича, Доҳа рад этган талаблар "аввал эришилган келишувларга мос келар эди".\nАввалроқ, CNN телекомпанияси Форс кўрфази мамлакатлари етакчиларининг инқироздан чиқиш бўйича 2013-2014 йилларда имзолаган махфий келишувлар нусхаларини эълон қилган эди. Ўшанда Саудия Арабистони, Баҳрайн ва БАА Доҳадан элчиларини чақириб олган, Кувайт воситачилигида бўлиб ўтган 8 ойлик музокаралардан сўнг, Ар Риёддаги учрашувда келишмовчиликка барҳам бера олган эди. Ўша вақтда келишув имзолангани айтилган бўлса-да, унинг мазмуни номаълум эди.\nТелеканал маълумотларига кўра, қўлда ёзилган келишувлардан бири Саудия подшоҳи, Қатар ва Кувайт амирлари томонидан имзоланган. 2014 йилга тегишли ва "Ўта махфий" дея қайд этилган келишув Баҳрайн амири, Абу Даби меросхўр шаҳзодаси ва БАА бош вазири томонидан имзоланган.\nҚатар ҳукумати, ўз навбатида, амирликка бойкот эълон қилган мамлакатларни ФКАДК низомини бузишда айбламоқда. Қатар ҳукумати ҳузуридаги ОАВ билан ишлаш департаменти раҳбари Сайф ибн Аҳмад Ал Танийнинг баёнотини Қатарнинг Al Arab газетаси чоп этди.\n"Қатар дуч келган қамал Кенгаш низоми ва 2013-2014 йиллардаги Ар Риёд келишуви талаблари ҳамда уни ижро этиш механизмларининг ошкора ва қўпол равишда бузилишидир, - деган у. – Ар Риёд декларациясининг меъёрлари ва бандлари ФКАДК мамлакатлари ўртасида ҳамкорликни мустаҳкамлашга қаратилган бўлиб, Кенгашга аъзо давлатлар суверенитетини ва ички ишларга аралашмаслик тамойилини тасдиқлайди".


Паррандачилик кластерлари ташкил этилади | АгроОлам.Uz\nБош саҳифа Паррандачилик Паррандачилик кластерлари ташкил этилади\nПаррандачиликни янада ривожлантириш бўйича қўшимча чора-тадбирлар тўғрисидаги Президент қарори қабул қилинди.Қарор билан паррандачиликни ривожлантиришнинг устувор вазифалари белгиланди. Хусусан, эндиликда хорижий давлатлар тажрибасидан фойдаланиб паррандачилик кластерлари ташкил қилинади, бунда инновацион технологиялар кенг татбиқ этилади.\nМаҳсулот сифатига таъсир кўрсатувчи хавф ва муҳим назорат нуқталари таҳлил қилинади (“HACCP”), Халқаро стандартлаштириш ташкилоти (“ISO”) ва “Halal”стандартлари талаблари асосида парранда маҳсулотлари сертификатлаштирилади.\nПарранда касалликларига эмлаш учун GMP – Good Manufacturing Practiceсертификати бўлган компанияларнинг вакцина ва биопрепаратлари Ўзбекистонда тан олинади ва қўшимча мувофиқлик сертификатлари талаб қилинмайди.\nБундан ташқари, 2019 йилдан бошлаб ҳар йили сентябрь ойидапаррандачиликка оид кўргазма ўтказилади.


— юқори қон босими. Бу дард ўзини умуман намоён қилмаслиги, ундан қийналаётган бемор эса бош оғриғи, оёқ-қўл увушиши ва бош айланиши каби аломатларга ... гипертония инсультга олиб келиши муқаррар. Шунинг учун ҳам қон босимини текшириб туриш ва овқатланишни назорат қилиш ниҳоятда муҳим. ...\nгипертониядан қийналаётганлар сони кўпайган. Сўнгги 10 йилда юқори қон босимидан азият чекаётганлар сони 2-3 баравар ошди. Юрак хуружи эркакларда ...\nва юрак безовталигидан қийналади. «RAMBLER»нинг ёзишича, бунда қон босими кўтарилади, кўриш қобилияти ёмонлашади, қулоқда шовқин пайдо ... топилади. Қанд танада глюкоза даражасини оширади. Натижада бирдан қон босими кўтарилади. Шунингдек, у қандли диабет келиб чиқиш хавфини оширади, ...\nкомпанияси ҳар бир инсон ўзининг артериал қон босимини ўлчашда ишлатиши мумкин бўлган қурилма дизайнини патентлади. Мазкур технология «Apple Watch» «ақлли» соатларининг келгуси авлодларида ... умумий жиҳатлари ҳақида сўз боради. Хусусан, янги гаджетга артериал қон босимини ўлчовчи датчиклар ўрнатилган. «Apple» патентига кўра, уларнинг ...


Хотин-қизлар қўмитасида Райҳон ва Лола яна бир бор танқид қилинди\n13:19 / 21.05.2015\n20 май куни Хотин-қизлар қўмитаси томонидан ўтказилган тадбир давомида хонандалар Райҳон ва Лола нишон марказида бўлишди. Даставвал Лола Райҳоннинг концерт дастурида кийган, дизайнер Зулфия Султон томонидан яратилган либос “бизнинг менталитетимизга умуман тўғри келмаслиги” айтиб ўтилди.\nШунингдек, уларнинг ижодий ҳамкорликлари маҳсули бўлган «Кўникмадим» қўшиғига ишланган клип қаттиқ танқид остига олинди. Таъкидланишича, бу клип ёшлар тафаккурида салбий фикрлар, ўйлар пайдо бўлишига сабаб бўлаяпти.\nЭслатиб ўтамиз, 2015 йилнинг 20 май куни Ўзбекистон Хотин-қизлар қўмитаси томонидан “Ёшлар ижод саройи”да “Маънавиятимизни асраб қолайлик!” номли тадбир ўтказилди. Унда оммавий маданият танқид остига олиниб, унинг салбий таъсирини бартараф этиш борасида фикр юритилди.


Кўкйўтал нима ва у қандай даволанади?\nLifestyle 12:57 / 24.07.2019 22752\nКўкйўтал билан катта ёшдагилар ҳам касалланиши мумкин.\nКўкйўтал нафас йўлининг жуда хавфли бактериал инфекцияси ҳисобланиб, унинг қўзғатувчиси Bordetella pertussis бактериясидир. Инфекцияга йўлиққан киши йўталиши ёки акса уриши оқибатида ҳавога микроб тарқалади ва шу яқин атрофда нафас олган одам зарарланади.\nЭмлаш жараёнлари бошлангунга қадар кўкйўтал фақатгина болаларга хос касаллик деб ҳисобланган.\nҲозирги кунда ушбу хасталикни биринчи навбатда вакцинациянинг тўлиқ давридан ўтмаган чақалоқлар ҳамда иммунитети заиф бўлган ўсмир ва катталар бошдан ўтказишади. Олимларнинг таъкидлашича, эмлашнинг амал қилиш муддати — тахминан 4-14 йил. Қанча кўп вақт ўтса, касалланиш эҳтимоли ҳам юқорилашиб боради.\nКўкйўталдан асосан ёшга етмаган чақалоқлар нобуд бўлади. Шунинг учун ҳомиладор аёллар ва чақалоқ яқинида бўладиган кишиларнинг касалликдан эмланган бўлиши жуда катта аҳамиятга эга.\nКўкйўтални қандай аниқлаш мумкин?\nАввалига худди шамоллашники каби аломатлар пайдо бўла бошлайди:\nҳарорат кўтарилиши, энг кўпида 38,9 °C гача;\nбаъзи ҳолатларда ич кетиши.\nҚарийб 7-10 кун ўтиб, йўтал хуружлари ёмонлашади ва давом этади. Улар ҳатто қусиш, кучли ҳолсизлик ва кескинлашув натижасида юзнинг қизариб ёки кўкариб кетишига олиб келиши мумкин.\nХаста кишиларда бўғимлар торайиши сабабли тез-тез юз-бўйин соҳасида шишлар кузатилади. Тери ва кўз шиллиқ қаватида қон қуйилишларини ҳам бошдан кечириш мумкин. Асабий таъсирчанлик ортиши невроз ва бош айланишини қўзғатиши ҳам амалиётда кузатилган. Ҳатто баъзида кучли йўтал болаларни ҳушидан кеткизади. Бу давр 30 кунгача давом этади.\nХуружлар аксарият одамларда кузатилади, лекин бу ҳаммада дегани эмас. Чақалоқлар умуман йўталмаслиги, аммо бу ҳолатда оғзини тез-тез очиб ҳаво олиб туриши, ҳансираши мумкин. Хуружнинг бу тури вақтинча нафас тизимидаги узилишларга ва титратувчи тутқаноққа сабаб бўлиши эҳтимоли бор.\nҚачон шифокорга мурожаат этиш керак?\nАгар йўтал кучайганини сезсангиз, зудлик билан терапевтга, ёш болаларни эса педиатр ҳузурига олиб боринг.\nАввалги босқичларда кўкйўтални аниқлаш бир мунча қийин кечади. Аломатлар шамоллаш, грипп ва бронхитникига ўхшаш. Шунинг учун шифокор беморга қон таҳлили ва кўкрак қафаси рентгенини ўтказишни буюриши мумкин.\nЙўтал хуружи давомида бемор нафас қисилишларига дуч келса, ўйлаб ўтирмай тез ёрдам чақириш керак.\nБунда беморни ваҳимага тушган ва томоғини ушлаб олган ҳолатда кўришимиз мумкин. Тери озроқ кўкара бошлайди. Лекин асосий белги — у ҳансирашни бошлайди.\nКўкйўтал қандай даволанади?\nЧақалоқларни одатда касалхонада олиб қолишади, қолганлар уйда соғайишлари мумкин.\nАсосий усуллар иккитагача камайтирилади.\n1. Дорилар қабул қилиш\nИнфекция тарқалишини тўхтатиш учун доктор антибиотиклар ёзади. Улар бактерияларни парчалайди, аммо касаллик аломатларини бартараф этолмайди. Ҳароратни туширишда рецептсиз бериладиган оғриқ қолдирувчилар — парацетамол ёки ибупрофен қабул қилиш мумкин.\nЙўтал учун мўлжалланган таблеткалар эса одатда кўкйўталда ёрдам бера олмайди.\n2. Режимга амал қилиш\nКасаллик даврида тўғри ҳаёт тарзини юритиш жуда муҳим аҳамиятга эга.\nБеморга дам олиш, юқори ҳарорат кузатилмаган вақтда эса енгил сайр тавсия этилади. Асаб тизими ўта таранглашиши боис жаҳлни чиқарувчи барча омиллардан сақланади. Чироқ нури ҳам юмшоқ ва тарқоқ бўлиши керак. Баланд овоздаги мусиқа, суҳбат ёки телевизор шовқини тақиқланади.\nҚуйида тезроқ соғайишга оид бир неча тавсиялар:\nЮқори ҳарорат натижасида чанқаш ҳисси ошишига йўл қўймасликка ҳаракат қилинг. Кўп миқдорда суюқлик ичиш керак. Энг яхши танлов — сув, мева шарбати ва қуруқ қайнатма шўрва.\nТез-тез оз-оздан тановул қилинг. Кўп овқат ейиш йўтал вақтида қайт қилишга олиб келиши мумкин.\nХонада ҳаво намлантирувчи воситадан фойдаланинг. Бу йўтални босишда ёрдам беради.\nБеморнинг хонасидаги ҳаво мусаффо бўлишига ҳаракат қилиш керак. Бинода чекиш, кучли ифорли духи ёки ҳаво спрейларидан фойдаланиш тавсия этилмайди — томоқни қириши мумкин. Хонани иложи борича кўпроқ шамоллатиб туриш керак.\nИнфекция юқишидан сақланинг. Қўлингизни совунлаб ювинг, тиббиёт ниқобидан фойдаланинг ва суҳбат давомида оғзингизни салфетка билан ёпиб олинг.\nҚандай қилиб кўкйўталнинг олдини олиш мумкин?\nЭнг самарали йўли — АКДС эмлаш.\nАКДС — адсорбирланган кўк йўтал-дифтерия-столбняк вакцинаси, демак, эмлашнинг таъсири бир вақтнинг ўзида учта қўрқинчли юқумли касалликлардан ҳимоялайди.\nАКДС коплексли вакцинаси, риоя этилиши зарур бўлган қатъий ўрнатилган танаффуслар билан кўп марта юборилади (бирламчи курс доираси учун энг камида 30 кун). Эмлашлар Миллий тақвимига кўра, АКДС вакциналаш чақалоқлар 2, 3 ва 4 ойлик бўлганда бир мартадан 3 марта, сўнгра 16 ойликда, 7 ва 16 ёшда бир мартадан такрорланади.\n23:55 / 07.12.2019 320


Давлат солиқ қўмитаси ходимларининг касб байрами кунини белгилаш ҳақида\nДавлат солиқ қўмитаси тизимида бир неча минг ходимлар фаолият олиб бормоқда ва уларнинг ҳалол меҳнатлари ҳозирда амалга оширилаётган иқтисодий ислоҳотлар жараёнида жуда муҳимдир. Шу сабабдан мазкур касб эгаларининг байрам кунини белгилаш ва нишонлаш мақсадга мувофиқ. Мазкур касб байрамининг белгиланиши соҳа вакилларининг ўз касбига садоқатини ошириб, меҳнат фаолиятларини янада рағбатлантиради.\nАвтор: SAFAROV DILSHOD ABDUSATTOR O‘G‘LI 2952\nМамлакатимизда сўнгги йилларда барча соҳаларда кенг кўламли ислоҳотлар олиб борилмоқда. Ҳозирги вақтда миллий валютамиз билан Интернет сайтларда ва турли онлайн дўконларда электрон тўловлар амалга оширилмоқда. Сўм транзакцияларда UZS шаклида кўрсатилади. Шунингдек супермаркетларда ва бошқа савдо нуқталарида ҳам сўм тўлиқ ёзилади. Шу сабабли бошқа мамлакатлар қатори бизда ҳам сўмнинг график кўринишини жорий этиш керак. Мисол учун, Қозоғистонда тенге ₸ кўринишида, Қирғизистонда сом ⊆ кўринишида, Европа Иттифоқида евро € кўринишида ва ҳ.к. Сўмнинг график белгиси жорий қилинса, матнларда ҳам белгилар қисқариб сўмни ёзиш қулайлашади. Пештахталарда нархлар шрифти ҳажми катталашади.\nАвтор: XOLBOYEV ILXOM SHAVKATOVICH 4496\n“Кўзгусимон авторақамлар” ҳам аукцион савдоларда сотилсин”\nСўнгги йилларда барча соҳалар сингари йўл ҳаракат хавфсизлиги соҳасида ҳам кенг кўламли ислоҳотлар амалга оширилди. Хусусан, авторақамлар онлайн аукциони орқали “чиройли рақамлар” савдосининг йўлга қўйилиши бу соҳада коррупция ва таниш-билишчилик каби салбий ҳолатларни сезиларли даражада пасайтирди. Ҳозирда аукцион савдолари орқали давлат бюджетига тушган маблағлар халқимиз фаровонлиги учун йўналтирилмоқда. Бироқ баъзи “кўзгусимон рақамлар” (масалан, 717, 727, 747, 515, 171, 212, 383, 818 ва бошқалар) нима учундир аукцион савдоларига жойлаштирилмайди. Мазкур номерлар ҳам ўзига хос қийматга эга бўлиб, кўзга ёқадиган, чиройли номерлар сирасига киради. Бундай рақамларга талаб жуда юқори бўлиб, уларнинг ...\nАвтор: ERGASHEV BAXTIYOR NURIDDIN O‘G‘LI 3562\nЎзбекистон Республикасининг Кадастр кодексини қабул қилиш ҳақида\nМамлакатимизда кадастрга доир муносабатларни тартибга солувчи кўплаб қонун ҳужжатлари мавжуд. Мазкур ҳужжатларнинг кўпчилиги асосан ҳаволаки нормалардан иборат бўлиб, мазкур соҳа асосан қонуности ҳужжатлари билан тартибга солинган.\nАвтор: IBRAGIMOV AZAMAT DAVLETBAYEVICH 2969\nЎриндиқсиз автобусларни жорий қилиш ҳақида\nБугунги кунда жамоат транспортларида аҳоли учун кўплаб қулайликлар яратилмоқда. Бу албатта қувонарли ҳол, аммо тиғиз вақтларда йўловчиларнинг иш, ўқиш, бозор ва бошқа манзилларга етиб олишида автобуслар сиғими талабга жавоб бермайди. Бу эса ўз навбатида бир қанча ноқулайликларни юзага келтиради. Автобус йўналишлари ва уларда қатновчи автобуслар сонини ошириш каби чоралар билан бирга қўшимча тарзда эрталабки ва кечки тиғиз вақтларда ўриндиқсиз автобуслардан фойдаланиш мақсадга мувофиқ. Сабаби ўриндиқсиз автобуслар ўриндиқлиларига нисбатан кўпроқ йўловчиларни ташиш имкониятига эга.\nАвтор: RAXIMJONOV QOBILJON TO‘LQINJON O‘G‘LI 2934\nВалютага оид муносабатларни такомиллаштириш ҳақида\nРеспубликамизда банк-кредит соҳасини ривожлантириш бўйича жадал ислоҳотлар амалга оширилиб, аҳолига қатор қулайликлар яратилмоқда. Хусусан, кўплаб жойларга банкоматлар қўйилиб, нақд пулни ечиб олиш имкони яратилди, валюта бозорини либераллаштириш ва унинг ноқонуний олди-сотдисини бартараф этишга қаратилган чора-тадбирлар кўрилмоқда. Ҳозирги кунда фуқаролардан банк кассаларида валюта қабул қилиниб, эркин равишда айрибошлаш амалга оширилмоқда. Бироқ бу ҳаракатлар бир томонлама бўлиб, банклар амалда фақат валюта маблағларини олиш билангина чекланиб, фуқароларга эркин равишда сотмаяпти. Шунингдек, банкларда айрибошлаш тезкор равишда йўлга қўйилмаганлиги, айрим банклар (кассалар) ҳали хам айирбошлаш билан шуғулланмаётганлиги сабабли фуқаролар “қора бозор”га мурожаат қилишга мажбур бўлишмоқда. ...\nАвтор: DAVRANOV ULUGBEK DJANIBEKOVICH 3072\nНотариал ҳаракатларни масофадан туриб амалга ошириш ҳақида\nҲозирда нотариуслар фаолиятини тартибга солиш, соҳада шаффофликни таъминлаш, замонавий ахборот-коммуникация технологияларини кенг жорий этиш борасида кенг кўламли ислоҳотлар амалга оширилмоқда. Мана шу ислоҳотларнинг мантиқий давоми сифатида нотариал ҳаракатларни масофадан туриб амалга ошириш тартибини жорий этиш мақсадга мувофиқ бўлади. Бугунги кунда кўплаб юртдошларимиз хизмат, ўқиш, иш ёки туризм мақсадларида хорижий мамлакатларга сафарларни амалга оширишмоқда. Мана шундай вақтларда нотариал ҳаракатларни амалга ошириш зарурати юзага келиб қолади. Айниқса, тадбиркорлик субъектлари фаолиятида бу кўп кузатилади.\nАвтор: SATTAROV NOZIMJON ILXOMJON O‘G‘LI 2701\nТез тиббий ёрдам машиналари ҳаракати учун қўшимча йўл ажратиш ҳақида\nМамлакатимиз аҳолиси сони, мутаносиб равишда автомобиллар сони ҳам ортиб бормоқда. Бу эса шаҳарлардаги айрим йўлларда тез-тез тирбандликни вужудга келтириб чиқаради. Айниқса қатнов кўп бўладиган чорраха, кўчалар кесишмаси, ўтказиш пунктларида тирбандлик бир неча юз метрдан ошиб, шошилинч ҳаракатланаётган тез тиббий ёрдам машиналарига тўсқинлик қилади. Шу туфайли тез тиббий ёрдам машиналари фойдаланиши учун алоҳида йўл ажратишни таклиф қиламан. Сабаби тез тиббий ёрдам машинаси олиб кетаётган бемор учун ҳар бир дақиқа муҳим ҳисобланади. Жаҳон тажрибасига мурожаат қилсак Япония ва Канада каби давлатларда тез тиббий ёрдам машиналари учун алоҳида йўл тизими ташкил этилган. ...\nАвтор: SAYDALIYEV JONIBEK SAYDG‘ANI O‘G‘LI 2643\nҚишлоқ ҳўжалигини фидоий кадрлар билан таъминлаш ҳақида\nЁшларнинг қишлоқ хўжалиги соҳасига қизиқишини ошириш, уларни иш билан таъминлаш ҳамда қишлоқ хўжалиги самарадорлигини ошириш мақсадида қишлоқлардаги мактабларда махсус агросинфларни ташкил қилиш керак. Мазкур синфларда қишлоқ хўжалиги соҳасига оид билимларни бериб бориш, кейинчалик ушбу синфларни тамомлаган ёшларга ўз қишлоқларида ишлаб бериш шарти билан қишлоқ хўжалиги йўналишидаги олий таълим муассасаларига ўқишга киришига имтиёзлар бериш лозим. Шу орқали соҳа ривожига хизмат қиладиган фидоий, юқори малакали ва ўз ҳудудини яхши биладиган истиқболли кадрларни етиштириш керак.\nАвтор: MIRZAYEV SARVAR AKBAROVICH 2549\nАвтор: PARPIYEV BAXTIYORJON ABDUXALILOVICH 2680\nМактаб ўқувчилари учун жамоат транспортини бепул қилиш ҳақида\nЁшлар - келажагимиздир! Бугун мазкур тамойил асосида уларга кўплаб имкониятлар яратилмоқда. Мана шундай шароитда мавжуд имкониятлардан келиб чиққан ҳолда мактаб ўқувчилари учун жамоат транспортини бепул қилишни мақсадга мувофиқ деб ўйлайман. Бунинг учун ўқувчилик гувоҳномаларини ҳам жорий этиш керак бўлади.\nАвтор: PALVANOV UMIDBEK SULTANNOZIROVICH 4334\nРеспублика болалар аутизми реабилитацияси марказини ташкил этиш ҳақида\nҲозирги кунда туғилаётган чақалоқлар орасида аутизм ташхиси қўйилганлар ҳам бор. Хорижий давлатларда болалар аутизми билан шуғулланадиган кўплаб марказлар фаолият юритади. Бизда Республика болалар ижтимоий мослашуви марказидан бошқа жойда ушбу касалликка чалинган болаларни реабилитация қилишга шароит мавжуд эмас.\nАвтор: XODJIYEV IKRAMJAN SHAVKATOVICH 7893\nЮртимизда “Formula-1” ва “Formula-E” автомобиль мусобақаларини ўтказиш ҳақида\nБугунги кунда юртимизда спортнинг барча йўналишларини ривожлантириш борасида салмоқли ишлар амалга оширилмоқда. Шунингдек, “Formula-1” ва “Formula-E” автомобиль мусобақаларига қизиқувчиларнинг хам сони ортмоқда. Ушбу авто мусобақалар ташкил этиладиган трассалар барпо этиладиган бўлса, хорижий сайёҳларнинг янада ортишига ва Ватанимизнинг номи янада танилишига хизмат қилади.\nАвтор: PARPIYEV BAXTIYORJON ABDUXALILOVICH 2783\n“Бизнес телеканали”ни ташкил этиш ҳақида\nБугунги кунда юртимиз тадбиркорларининг фаолиятини тўлиқ ёритадиган, бизнес сирларини ўргатишга ихтисослаштирилган, тадбиркорлик соҳасидаги ислоҳотларнинг мазмун-моҳияти билан яқиндан таништирадиган махсус телеканал мавжуд эмас. Агар тадбиркорлик соҳасига бағишланган махсус телеканал ташкил этилса ва унинг дастурлари фақат шу йўналишда бўлса, тадбиркорлар бир-бирларини янада яқинроқ танишарди, маҳсулотларни реклама қилиш учун қулайлик бўларди. Махсус телеканал орқали ўз маҳсулотларини ва ишлаб чиқариш жараёнларини эфирга узатишлари мумкин бўлади. Бу телеканалнинг ташкил этилиши хорижий инвестицияларни ҳам кенгроқ жалб этишга, хорижлик тадбиркорларнинг эътиборини янада тортишга хизмат қилиши мумкин.\nАвтор: PARPIYEV BAXTIYORJON ABDUXALILOVICH 2828\nМактабларга кириш ва чиқиш жойларида йўлнинг қатнов қисмидан тротуарни бетон тўсиқлар билан ажратиш ҳақида\nКўплаб мактаблар автомобиль йўлларининг четида жойлашган. Уларнинг кириш ва чиқиш қисми бевосита йўлнинг ҳаракат қисмига туташади. Бу мактаб ўқувчилари учун хавфни юзага келтириши мумкин. Қолаверса, кўплаб автомобиль ҳайдовчилари транспорт воситаларини мактабларга яқин жойларга тўхтатишади. Бу ҳолат мактаблар атрофида тирбандликни келтириб чиқариши билан бирга ўқувчиларга дарс-машғулотлари давомида ноқулайликларни юзага келтиради.\nАвтор: ABDULLAYEV AKMAL ALIMOVICH 2581\nТошкент шаҳрида дренаж тизимини такомиллаштириш ҳақида\nТошкент шаҳар дренаж тизими бугунги кун талабларига жавоб бермайди. Хусусан, ариқлар фақат катта йўлларнинг ёқаларида сақланиб қолган бўлиб, маҳаллалар ичидаги ариқлар бузиб ташланган. Натижада дарахтларни суғориш ёки кундалик тозалаш ишлари учун ичимлик сувидан фойдаланишга тўғри келади. Шунингдек, ёмғир ёғса ички йўллардан умуман юриб бўлмайди.\nАвтор: ISRAILOV AZIMJON AKBAROVICH 2494\nФуқароларни ўзини ўзи бошқариш органлари раисларини сайлашни такомиллаштириш ҳақида\nМаҳаллани бошқаришда раисларнинг роли катта. Маҳалла раисларини сайлаш учун биринчи навбатда номзоднинг руҳий соғломлигини текшириш, оилавий аҳволини тўлиқ ўрганиб чиқиш ҳамда ёш цензини 65 ёш этиб белгилаш керак. Чунки аҳолини бошқариш учун шахс жисмонан ҳамда маънан соғлом бўлиши, ўз оиласининг тинчлиги, осойишталигини таъминлай олган бўлиши керак. Юқоридаги талабларга жавоб берадиган номзод маҳалладагиларни ҳам ўз ортидан етаклай олади.\nАвтор: QULDOSHEV JAVLONBEK QODIROVICH 3046\n“Оилавий маросимларни ўтказишни тартибга солиш тўғрисида”ги қонунни қабул қилиш ҳақида\nРеспубликамизнинг ҳар бир ҳудуди узоқ вақт давомида шаклланган ўзига хос урф-одатларига эга. Барча оилавий маросим ва тадбирлар мана шу одатлар асосида ўтказилади. Бироқ, сўнгги вақтларда мазкур маросим ва тадбирлар кераксиз дабдаба, ортиқча сарф-ҳаражатлар билан ўзгариб кетмоқда. Маҳалла вакиллари, хотин-қизлар қўмитаси ва кенг жамоатчилик томонидан аҳоли ўртасида бу борада кўплаб тушунтириш ишлари амалга оширилаётган бўлсада, мазкур масалада республика миқёсида амал қиладиган қонун даражасидаги ҳужжатнинг йўқлиги тўй ва маросимларни маромида ўтказишни тартибга солишга имкон бермаяпти.\nАвтор: BOBOJONOV A’ZAM AZAMAT O‘G‘LI 3091\nТашкилотларда фаолият кўрсатувчи касаба уюшмаси раислари ваколатларини кенгайтириш ҳақида\nБугун юртимизда фаолият кўрсатаётган ташкилотлардаги касаба уюшмалари раисларининг айримлари аслида қандай вазифани бажаришлари кераклиги тўғрисида тушунчага ҳам эга эмас. Ўз вазифасини англамаган ва соҳасига доир меъёрий ҳужжатлардан бехабар шахслар касбий фаолият жараёнида ўзгаларнинг меҳнат жараёнларига доир ҳуқуқларини етарли даражада ҳимоя қила олмаслиги табиий ҳолатдир.\nАвтор: SHAMSIDDINOV SHAHBOZ SHUHRAT O‘G‘LI 3231\nУмумий овқатланиш соҳасида санитария-гигиена талабларига қатъий риоя қилиш ҳақида\nТурли хил маросимлар, базмлар учун таомлар тайёрлашда санитария-гигиена қоидаларига қатъий риоя қилмаслик ва бунинг оқибатида овқатдан оммавий заҳарланиш ҳолатлари кўп учрамоқда. Санитария-гигиена қоидалари бўйича талабларни қатъийлаштириш, бу қоидаларни қўпол равишда бузаётган тадбиркорлар, ошпазларнинг жавобгарлигини ва масъулиятини ошириш чораларини кўриш зарур.\nАвтор: XUSAINOV KADAM BAXTIYAROVICH 2908


Музлатилган ҳайвонот боғи - zarnews.uz\nБиологлар ҳайвонларнинг оммавий қирилишини (ҳисоб бўйича олтинчи) башорат қилишмоқда. Айримларнинг эса бу жараён бошланганига имонлари комил. Аммо бу табиий сабабларга кўра эмас, инсон фаолияти оқибатида рўй бермоқда. Кейинги 500 йил давомида бу омил туфайли ҳайвонларнинг 844 тури қирилиб кетди. 2100 йилга бориб ҳозирда мавжуд турларнинг ярми қирилиб битади, деган тахмин бор.\nБу жараённи секинлаштириш, турларни сақлаб қолиши мумкинми? Американинг Сан-Диегодаги машҳур ҳайвонот боғида ана шу саволга жавоб қидириляпти. Бу ерда энг катта ҳажмда “музлатилган ҳайвонот боғи” коллекцияси бор. Унда 10 минг маданий тирик ҳужайраларнинг бебаҳо генетик материаллари сақланмоқда. Улар салкам мингта тур намуналаридир. Булар тухумлар, уруғлар, эмбрионларнинг ҳужайралари бўлиб, махсус идишларда, суюқ азотда музлатилган.\n“Ҳайвонот боғи” ходимлари аллақачон қатор тажрибалар ўтказди. Музлатилган ҳужайраларнинг айрим турлари сунъий уруғлантиришдан кейин авлод берди. Жанубий оқ каркидоннинг 20 йил музлатгичда сақланган тухум ҳужайрасини уруғлантиришга муваффақ бўлинди. Худди шу тарзда қоплоннинг эмбриони ҳам олинди.\nТиллар учун архив\nСайёрамизда нафақат ҳайвонлар ва ўсимликлар, балки ўзининг тили, маданияти билан кишилик элатлари ҳам йўқолиб бормоқда. Экспертларнинг тахминларича, глобаллашув ва устун тилларнинг мустаҳкамланиши таъсирида юз йил давомида 90 % кичик гуруҳ тиллар йўқолади. Улардан кўпчилиги ҳатто ҳужжатлаштирилмаган. Инсониятнинг хилма-хил тиллигини сақлаб қолиш мақсадида тилшунослар “Розетта” лойиҳасини ташкил қилди. Унинг мақсади одамлар фойдаланадиган барча тиллар ҳақида маълумот сақловчи рақамли оммавий кутубхона яратишдан иборат. Тўпланган материаллар ўйиб ёзиш орқали никел дискларга муҳрланади. Ғоя муаллифларининг баҳо беришларича, бундай архив 2 минг йилдан 10 минг йилгача сақланиши мумкин.\n“Розетта” дисклари одам кафтига бемалол жойлашади. Унга 15 минг саҳифа матн ўйиб ёзилиши тахмин қилинмоқда. Ҳар бири атиги 400 микрон энликка эга. Уларни ўқиш учун 650 марта катталаштириб кўрсатадиган микроскоп зарур бўлади.\nТеглар: ҳайвонот боғи


САЙЛОВ ҚОНУНЧИЛИГИГА БОҒЛИҚ ЯНГИЛИКЛАР ВА УЛАРГА МУНОСАБАТЛАР - Ўзбекистон овози газетаси\nСАЙЛОВ ҚОНУНЧИЛИГИГА БОҒЛИҚ ЯНГИЛИКЛАР ВА УЛАРГА МУНОСАБАТЛАР\nЎзХДП Марказий Кенгашида ўтказилган видеомулоқотда яқинда қабул қилинган Сайлов кодекси бўйича мулоҳаза юритилган эди.\nУшбу масалада партиямиз фаоллари қандай фикрда? Сайловга тайёргарлик кўриш, депутатликка номзод кўрсатишда қанақа таклифлар бор?\nЎрал ЎРАЗБОЕВ, Ўзбекистон ХДП Жиззах вилоят кенгаши раиси:\n– Айтиш керакки, яқинда қабул қилинган Сайлов кодекси билан миллий сайлов қонунчилигимиз умумэътироф этилган халқаро тамойил ва меъёрларга мос ҳолда янада ривожлантирилди. Сайлов кодексининг қабул қилиниши юртимизда олиб борилаётган ислоҳотларнинг амалий самараси бўлиши қаторида, миллий сайлов қонунчилигимизни, сайловларни ўтказиш бўйича қарийб 30 йиллик тажрибамизни янада мустаҳкамлаш ва такомиллаштириш сари қўйилган катта қадам бўлди.\nКодексда назарда тутилган муҳим янгилик сайловчиларнинг электрон рўйхати билан боғлиқдир. Эндиликда сайловчиларнинг ягона электрон рўйхати шакллантирилади ва сайловчилар Марказий сайлов комиссиясининг расмий веб-сайтида ўзи учун керакли маълумотларни олиш имкониятига эга бўлади. Маълум бўлишича, Марказий сайлов комиссияси мутахассислари сайловчиларнинг ягона электрон рўйхатини яратиш устида анчадан бери иш олиб бормоқдалар. Хусусан, уйма-уй юриб, сайловчилар рўйхатга олинган ва ҳар бир сайловчи турар жой кадастр рақамига бириктирилган.\nБундан мақсад «бир сайловчи – бир овоз» тамойилини тўлиқ ва бехато амалга оширишдан иборатдир. Масалан, бирор сайловчи яшаш жойи ўзгарса, доимий рўйхатдан вақтинчалик рўйхатга ўтса, бу сайловчиларнинг ягона электрон рўйхатида ўз аксини топади. Бу сайловчининг фақат бир жойда бир марта овоз беришини таъминлайди.\nШу билан бирга, ушбу электрон тизим орқали сайловчиларга қатор қулайликлар яратилади. Масалан, сайловчи Марказий сайлов комиссияси сайтига кириб паспорт рақамини киритиш орқали ўзининг қайси сайлов участкасига мансуб эканлигини ва сайлов участкаси жойлашган манзилни аниқлаши мумкин бўлади.\nБу йил бўладиган сайловлар муносабати билан партиянинг Жиззах вилоят кенгаши ҳам сайловолди кампаниясига тайёргарлик ишларини бошлаб юборган. Олий Мажлис Қонунчилик палатаси, халқ депутатлари вилоят, шаҳар ва туман Кенгашлари депутатлигига ташаббускор номзодлар сараланмоқда. Лекин ҳали номзодларнинг билим ва кўникмасини шакллантириш борасида кўп ишлашимиз лозим. Муносиб номзодларни танлаш ва саралаш бугунги кунда олдимизда турган долзарб масалалардан биридир. Биз, албатта, номзодларни танлашда унинг шахсий фазилатлари билан бир қаторда, аҳоли орасидаги обрўйи қандай эканини ҳам ҳисобга олишимиз муҳим, деб ўйлайман. Ўтган давр мобайнида ўз сайловчилари манфаатларини ҳимоя қила олган, ҳудуд ривожига ҳисса қўша олган, партиямизнинг сайловолди дастурини бажаришда ҳамда электоратимиз манфаатларини ҳимоя этишда фаол бўлган депутатларимизнинг номзодларини яна кўрсатиш мақсадга мувофиқ, менимча.\nОлдимиздаги яна бир долзарб вазифалардан бири шуки, сайловда ҳам биринчи марта иштирок этадиган ёшлар оралиғида тарғибот ишларини янада кучайтириш, уларга янги қабул қилинган Сайлов кодексининг мазмун-моҳиятини тушунтиришда фаол ишлашимиз керак.\nСиёсий жараёнга тайёргарлик ҳақида гап борар экан, аввалги сайловлар натижаларини таҳлил қилишимиз, йўл қўйган хато ва камчиликларимизни қайтармаслигимиз жуда муҳимдир. Шу нуқтаи назардан партиямизнинг Жиззах вилоят кенгаши бир қатор таклифларни илгари сурмоқда.\nАввало, сайлов жараёнида очиқлик ва ошкораликни таъминлаш учун сайлов қонунчилигидаги ўзгаришлар ҳамда уларнинг мазмун-моҳияти ва аҳамияти тўғрисида аҳолини кенг хабардор этиш олдимизда турган муҳим вазифадир. Олий Мажлис ва маҳаллий Кенгашларга кўрсатилган номзодларни ўқитиш, сайлов округлари ва сайлов участкаларига бириктирилган партия кузатувчиларининг билимини янада ошириш учун Давлат ва жамият қурилиши академияси ва бошқа олий ўқув юртларининг малакали ўқитувчилари, Олий Мажлис Қонунчилик палатаси депутатлари иштирокида режали ўқувлар ўтказиш керак. Сайловолди кампанияси даврида партия томонидан кўрсатилаётган номзодларни қўллаб-қувватлаш мақсадида турли реклама ва тарғибот воситаларини марказлашган ҳолда чиқариш ва етказиш, бу масалада ҳудудий кенгашларга амалий кўмак бериш зарур, деб ўйлаймиз.\nРаҳимберган ЮСУПОВ, ЎзХДП Хоразм вилоят кенгаши раиси:\n– Сайлов кодекси жойларда қизғин муҳокама этилаётгани қувонарли. Бу ҳужжат мамлакатимиздаги муҳим сиёсий ислоҳотлардан биридир.\nКодексда сиёсий партиялар томонидан имзо йиғиш жараёнида сайловчиларнинг бир ёки бир нечта номзодларни ёхуд партияларни қўллаб-қувватлаб имзо қўйиши мумкинлиги белгиланди. Бу нима дегани? Шундай хонадонлар борки, уларда касби, сиёсий дунёқараши нуқтаи назаридан оила аъзолари турли партияга аъзо бўлади. Бу жаҳон тажрибасидан маълум одатий ҳолат. Ҳар хил партияда кўрсатилган номзодларни нега қўллаб-қувватлаш мумкин бўлмасин? Аввал сайлов қонунчилигида бу масала йўқ эди. Очиғини айтиш керак, бу тушунарсиз бир ҳолат эди. Айтайлик, бошқа партия аъзоси бўлган фарзанд отаси ёки онаси аъзо бўлган партияни ёки уларнинг номзодини қўллай олмасди. Бу билан гўё уларга қарши бўлар эди. Энди бу ҳолат бартараф этилди.\nСайлов кодексига халқаро ташкилотлар ва турли демократик институтларнинг тавсиялари ҳам киритилган. Буларга мисол қилиб, ижтимоий хавфи катта бўлмаган ва унча оғир бўлмаган жиноятларни содир этган шахсларнинг сайловда иштирок этишини чекловчи меъёрларнинг олиб ташланганини айтиш мумкин. Яна халқ депутатлари вилоят Кенгаши депутатлигига номзодларнинг ишончли вакиллари сони 3 нафардан 5 нафаргача кўпайтирилганини алоҳида эътироф этиш керак.\nСайлов кодексини йил охирида бўлиб ўтадиган сайловлар жараёнида бевосита ўз тажрибамиздан ўтказамиз. Бунинг учун бугун партиямиз ташкилотлари, фаолларимиз жойларда, аҳоли орасида уни кенг тарғиб қилишлари керак. Ахир ҳар қандай ҳужжат одамлар онгига етиб боргандагина ҳаётий бўлади ва ўз самарасини беради.\nРобия КАЗИМОВА, ЎзХДП Бухоро шаҳар кенгаши раиси:\n– Партиядаги кўп йиллик меҳнат фаолиятим давомида республикамизда ўтказилган барча даражадаги сайловларда иштирок этганман.\nЎтган сайловларни кузатиб бориш ва таҳлиллардан хулоса чиқариб шуни айта оламанки, Сайлов кодексининг қабул қилиниши сайловнинг шаффоф ва самарали ўтишига хизмат қилади.\nСайлов кодекси қабул қилинди, ҳужжатлар бир маромга келтирилди, сайловни ўтказиш тартиблари аниқ белгиланди. Хўш, энди биз, сиёсий партия ходимларининг олдида қандай муҳим масалалар устувор бўлиб турибди?\nИлгари сайловларда иштирок этиш масаласида сиёсий партияларнинг моддий-техник базаси ачинарли аҳволда эди. Бугун вилоят кенгашлари сайловга ҳар томонлама пухта тайёргарлик кўриш учун шароит яхшиланди. Шаҳар ва туман партия ташкилотларининг моддий-техник базасини мустаҳкамлаш бўйича ҳам ишлар олиб бориляпти.\nБиз келаётган сайловда бошланғич партия ташкилотларини янада кучайтиришимиз, фаолиятини жонлантиришимиз, энг муҳими, уларни рағбатлантириб боришимиз зарур.\nҲар бир сайлов округидан номзод кўрсатамиз. Номзодларнинг сайланишлари биринчи навбатда уларнинг дастурлари сайловчилар орасида қай даражада тарғибот қилинишига боғлиқ. Қонунчиликда белгиланган тартибда иш юритсак, вилоят бўйича 1463 нафар ишончли вакилларга, фаол партия аъзоларимизга эҳтиёж сезилади.\nЎтган даврдаги тадбирлар мазмунига эътибор қаратадиган бўлсак, партия электорати бўлган кам таъминланган, ногиронлар ва пенсионерларга моддий кўмак бериш масаласи билан чекланиб қоляпмиз. Тўғри, бу жиҳат ҳам муҳим. Бироқ партиямиз электоратини қийнаётган муаммолар оз эмас. Бизга мамлакатдаги ҳолатни чуқур ва изчил таҳлил қилиб, иқтисодиётни кўтариш бўйича таклифлар бера оладиган номзодлар керак. Одамлар бундай номзодларни сезади ва албатта, қўллаб-қувватлайди.\nБу йил яна бир жиҳатга алоҳида эътибор қаратишимиз лозим, деб ўйлайман. Яъни, партия электорати, деб биладиганимиз — кар ва соқовлар, кўзи ожизлар, ногиронлиги бўлган юртдошларимизнинг ҳам сайловда фаол иштирок этишига кўмаклашимиз зарур.\nБиринчи галда улар сайлов участкаларида номзодларнинг сайловолди дастурлари билан танишиши учун етарли шароитни таъминлашимиз лозим. Сурдо таржималар, брайль ёзувидаги сайлов билан боғлиқ ҳужжатларни ишлаб чиқишга ҳам алоҳида эътибор қаратилиши муҳим, деб ўйлайман.


Galaxy S7 ва Galaxy S7 edge'даги хавфсизлик тизими кучайтирилди - Terabayt.Uz\nGalaxy S7 ва Galaxy S7 edge'даги хавфсизлик тизими кучайтирилди\nSamsung компанияси Galaxy S7 ва Galaxy S7 edge флагманлари учун хавфсизлик тизимларида йирик янгиланишни эълон қилди. Тизим янгиланишлари аввалига Европа ҳудуди учун тақдим этилди ва босқичма-босқич бошқа ҳудудларда ҳам татбиқ қилинмоқда.\nҲажми 135 МБ бўлган янгиланиш смартфондаги сентябр ва октябр ойи учун хавфсизлик тизимини мустаҳкамлайди, шунингдек BlueBorne ҳужумларидан ҳимоя қилади.\nBlueBorne ҳакерлик ҳужумлари сўнгги вақтларда тез оммалашмоқда ва бу вирус компьютер, смартфон ва планшетларни Bluetooth тармоғи орқали эгаллаб олади, қурилмадан керакли маълумотларни ҳакерларга юбориб, уни зарарлайди.\nСиздаги Galaxy S7 бу хавфсизлик тизимига янгиланишини қаердан билиш мумкин?\nСизнинг Galaxy S7 edge ёки Galaxy S7 смартфонингиз бу янгиланишни юклаб олиш-олмаслигини аниқлаш учун «Созламалар»га киринг ва «Дастурий таъминотни янгилаш»ни танлаб, «Янгиланишни қўлда юклаб олиш»ни белгиланг.\n#Galaxy S7 #Galaxy S7 edge #кибер хавфсизлик


Назм | bekajon\nБош саҳифа › Адабиёт › Назм\nКуз билан қоламан танҳо…\nҒубордан қораяр қирлар сояси, Таслимга ундамоқ рутуб ғояси, Намойиш саҳнида куз ҳикояси, Мен фақат куз билан қоламан танҳо.\nСенинг кафтингдаги алвон атиргул, Гулми ё гул эмас, ҳайрон атиргул, Бир менга аёндир, ёлғон атиргул, У менинг юрагим - севган юрагим, Сеники эканин сезган юрагим.\nБахтинг кулиб сени кутганда, Уни излаб, ўзинг топганда. Шул дам эсла, эслагин мени.\nШамоллар абадий, ёмғирлар мангу, Биздан сўнг ҳам оппоқ қорлар қолади. Шаксиз, яшайверар қувончу қайғу, Изҳорлар, иқрорлар, зорлар қолади.\nКелинг, сизга шеър айтиб берай\nСанамни кўйида ишқи ичинда ўзни шайдо қил, Қўйибди ёринг ул кўйи ичинда анга маъво қил. Чу ишқ дарсин ўқиб анда ўзингни доно, мулло қил, Риёзат айлағил чашми дилингни очу, бино қил, Худони сифатин кўрғил, жамолини тамошо қил!\nДил пораси, кўз қораси сен ўзингдирсан, Менинг кўнглим сен аслида, сен кўзимдирсан. Томиримда томир ёйган илк сўзимдирсан, Илк оғриғим, илк ёмғирим, найсоним, Ватан.\nСизни севиб бўлмайди\nҚанотларим куйдирдим, Парвонага ўхшайман. Дард бутун, кўнгил ярим, Наҳот, шундай яшайман? Дийдор - бахт, ҳижрон - алам, Ошиқ аҳли ўлмайди. Менинг дунём икки кам, Сизни севиб бўлмайди.\nСизгача музлади алангалар ҳам, Баҳорлар кетдилар боғларин ташлаб. Тушларим қаъридан келарсизми ё, Минг йиллик соғинчни кўнгилга бошлаб.\nСубҳи тонг ғамза бирлан юртимга баҳор келди, Сайри гулзор боғ аро тилимга алёр келди. Мастона хиром айлаб, лолалар хуш ўлмишдир, Булбул тилида наво, гулшанга наҳор келди. Сарви гуллар оразин тўсмишлар парда бирлан, Сунбул, райҳон ишқида сийнаси афгор келди. Етти иқлим кўрмағай бундай жаннатмакон юрт, Кун тун ила тенг бўлғон Наврўзи рухсор келди.\nФойдаланувчилар: 3 Мехмон


ФВВ сел келиш хавфидан огоҳлантирди - 11.07.2017, Sputnik Ўзбекистон\n2017 йил 12-16 июл кунлари хаво ҳарорати иссиб кетиши оқибатида республика тоғли ҳудудларда Тожикистон ва Қирғизистон ҳудудидан сел келиш хавфи мавжуд 11.07.2017, Sputnik Ўзбекистон\n14:50 11.07.2017 (янгиланди: 15:29 11.07.2017)\n© Facebook/darvozСел в Таджикистане\n2017 йил 12-16 июл кунлари хаво ҳарорати иссиб кетиши оқибатида республика тоғли ҳудудларда Тожикистон ва Қирғизистон ҳудудидан сел келиш хавфи мавжуд\nТОШКЕНТ, 11 июл — Sputnik. 12-16 июн кунлари республиканинг тоғли ва тоғ олди ҳудудларида сел келиши хавфи мавжуд, деб огоҳлантирди Ўзбекистон Фавқулодда вазиятлар вазирлиги.\n5 Июл 2017, 10:57\n"Ўзгидромет" марказининг маълумотига кўра, 2017 йил 12-16 июл кунлари хаво ҳарорати иссиб кетиши оқибатида республика тоғли ҳудудларда Тожикистон ва Қирғизистон ҳудудидан сел келиш хавфи мавжуд.\nНурек сув омборида сув кўпайиши ва тоғлардан эриган сувлар тушиши ҳисобига Амударё сув даражаси 400-420 смгача кўтарилиши мумкин. Бунинг натижасида қирғоқларни ва атрофдаги ҳудудларни сув босиши мумкин.\nЎзбекистон ФВВ фуқаролардан хавфсизлик қоидаларига қатъий риоя қилиш сўралмоқда.


05-05-2016 | 12:07\nZAMIN.UZ / Жамият / 05 Май 2016 года556\nБуюк Британиянинг Times Higher Education журнали нуфузига кўра топ-100 олий ўқув муассасалари (ОЎМ) рўйхатини эълон қилди, дейилади "Кун" нашрида.Мазкур журнал 2011 йилдан буён дунё олий ўқув муассасаларининг нуфузи рейтингини белгилайди. Рейтингни тузишда 133 мамлакатдан 10 323 нафар олимнинг фикри инобатга олинди. Рейтингнинг мақсади - жаҳон олимлари орасида эксперт сўровнома асосида нуфузли олий ўқув муассасаларини аниқлаш. 2016 йилда энг илғор нуфузли олий ўқув муассасалари - Ҳарвард, Массачусетс, Стэнфорд, Кембриж ва Оксфорд университетлари.Шуни таъкидлаш жоизки, Осиё минтақаси бу йилги дунёнинг энг нуфузли университетлари рейтингида анча яхши натижаларга эришди. Осиё минтақасидан 18та олий ўқув юрти Times Higher Education журналининг топ-100 рейтингидан ўрин олди. Жумладан, Япониянинг Токио университети 12-ўринни эгаллади. Хитойнинг иккита университети эса нуфузли рейтингнинг 18- ва 21-поғоналаридан жой олди. Жанубий Кореянинг Сеул миллий университети ҳамда Ҳонгконг университети 45-ўринни бўлишиб олишди. Ўтган йили мазкур университетлар 51- ва 60-ўринларни эгаллашганди.Олимлар икки гуруҳ саволга жавоб беришган: улардан бири олий ўқув муассасаларининг ўқув фаолиятига тегишли бўлса, бошқаси - илмий-тадқиқотга доир. Сўнг икки гуруҳ жавобларини бирлаштириб, кўпроқ эътибор илмий-тадқиқот йўналишидаги фаолиятга қаратилади (2:1 мувофиқликда). Рейтингдаги ўринлар олимларнинг қанчаси бирор бир ОЎМни энг яхши деб тан олишларига боғлиқ. "Бу рейтинг жуда оддий, аммо шу билан бирга жуда аҳамиятли ҳамдир. У субъектив нуқтаи назарга асосланган. Бироқ бу таълим ва илмий-тадқиқот фаолияти тўғрисида юқори билимга эга мутахассисларнинг эксперт субъектив фикри. Ҳар йили ўтказиладиган ТНЕ нуфузли рейтинги глобал университет брендларининг асосий кўрсаткич индикатори ҳисобланади", - дея изоҳ берди рейтинг ношири Фил Бети.


Италиялик дизайнер ихтиро этган ажаб-велосипедлар » Скачать музыку бесплатно новинки музыки 2016-2017\nИталиялик дизайнер Жанлука Жимини ўз дўстларидан велосипед чизиб беришларини сўрайди ҳамда уларни 3D-моделли суратларга айлантиради. Дизайнер саккиз йилдирки, велосипед чизгиларини йиғиш билан шуғулланади. 2016 йилнинг бошида ишларини омма эътиборига ҳавол этишни истади. Жанлука Жиминининг “Велосипедия” лойиҳаси 2009 йилда бошланган. Ўшанда у танишлари ва ҳатто бегоналарнинг олдига қоғоз-ручка кўтариб бориб, улардан ҳаёлотларидаги эркаклар велосипедни чизиб беришларини сўрар эди. Кўпчилик эркаклар велосипеди қанақа бўлиши тушунмагани учун, тасаввурига келган суратни чизиб беришган. Дизайнер 2009 йилда юзлаб суратларни бир жойга жамлайди: улар орасида техник томонлама имкони йўқлари ва аксинча ғаройиб ғоялилари бор эди. Жиминининг айтишича, 90 фоиз аёллар велосипед занжирини олд ғилдиракларга уланган ҳолда тасвирлашган. Эркаклар эса техник томонлама қурилманинг мураккаблигига аҳамият қартишган. Manba: xabardor.uz


Муайтай бўйча Жаҳон чемпионлари тақдирланди / Olamsport.com\nМуайтай бўйча Жаҳон чемпионлари тақдирланди\nТеглар : МуайтайҚорақалпоғистонНукус\nҚорақалпоғистон Республикаси Ички ишлар вазирлигида муайтай бўйича жаҳон чемпионларини тақдирлаш маросими бўлди.\nЯқинда профессионал муайтайчилар ўртасида Таиланд пойтахти Бангкок шаҳрида жаҳон чемпионати бўлиб ўтган эди. Мусобақада Ўзбекистон терма жамоаси таркибида иштирок этган Қорақалпоғистон Республикаси Ички ишлар вазирлиги тезкор вазифаларни бажарувчи сафарбарлик отряди катта муҳандиси, кичик сержант Жаҳонгир Юлдашев 60 килограмм вазн тоифасида, ушбу отряднинг катта муҳандиси, кичик сержант Онгар Боймуратов эса 81 килограмм вазнда жаҳон чемпиони бўлганди.\n– Дастлаб Хитой Халқ Республикаси, сўнгра Мексика, Беларусь, финалда эса майдон эгаси таиландлик спортчи устидан ғалаба қозондим, – дейди жаҳон чемпиони Онгар Боймуратов. – Бизларни қўллаб-қувватлаган мураббийларимизга, Ички ишлар вазирлиги раҳбариятига миннатдорлик билдирамиз.\nТадбирда Қорақалпоғистон Республикаси Ички ишлар вазири ўринбосари И.Аҳмедов спортчиларни қўлга киритган ғалабаси билан қутлади. Уларга вазирлик томонидан совғалар топширди.\nОсиё чемпионати доирасида Ўзбекистон - Қозоғистон учрашуви бўлиб ўтди 0\nБизникилар қатнашмайдиган ЖЧга борадиган Қозоғистон юнон-рум кураши терма жамоаси таркиби маълум 2\nБокс бўйича Қозоғистон терма жамоасига янги бош мураббий тайинланди 0


Жафокаш халқ умиди Афғонистонликлар Тошкент анжуманини интиқлик билан кутмоқда — Ishonch Gazetasi\nЖорий йилнинг 26-27 март кунлари Тошкентда ўтказиладиган анжуман ҳақидаги хабар ер куррасидаги тинчлик ва эркни соғинган халқ вакили сифатида мени ҳам бениҳоя мамнун этди. Унинг қадр-қиммати ва аҳамияти мен — афғон фуқароси учун ғоят муҳим. Гап шундаки, у киндик қоним томган мамлакатнинг тақдири, иқболу-истиқболига бағишланган.\nМаълумки, Афғонистонда салкам 40 йилдан буён нотинчлик, қўрқув, талотўплар ҳукм сурмоқда. Тўғри, мен кўп йиллардан буён тинч ва осойишта юртда истиқомат қилиб келаяпман. Термизда ўқиб, илм-ҳунар ўргандим. Ҳавас қилса арзийдиган жаннатмакон диёрда яшаб, ишлаш насиб этганига яратганга беҳисоб шукр қиламан. Лекин кўнглимнинг бир чети мудом хижил. Чунки она юртим, элдошларим таҳликали вазиятда яшаб келмоқда. Шу сабабли ҳамиша юртим ҳақида бош қотираман. Инсон туғилиб вояга етган замини, элдош ва қавм-қариндошлари тўғрисида ўйламасдан туролмаслиги табиий, ахир!\nЎзбекистон асрлар давомида жафокаш афғон халқига ҳамкор-у ҳамдард бўлиб келган. Бу инсонпарварлик истиқлол йилларида янада ёрқин намоён бўлди. Бугун Ўзбекистон халқаро миқёсда қўшни Афғонистоннинг тинчлиги, истиқболига бутун жаҳон ҳамжамияти эътиборини қаратмоқда. Бундай жонфидолик ва хайрихоҳлик халқимизга куч-қувват бахш этгани, эртанги ёруғ кунларга умид уйғотгани айни ҳақиқат.\nИшонч билан айта оламанки, орзу-ҳавасларимиз ижобат бўлмоқда. Бу йўлда Ўзбекистон раҳбарияти, шахсан давлат раҳбари Шавкат Мирзиёевнинг бош бўлаётгани оқилона, инсонпарварлик ҳамда тинчликсевар сиёсатнинг бардавомлигидан далолатдир. Икки давлат ўртасида яқин қўшничилик муносабатлари тобора мустаҳкамланиб бормоқда. Шу йилнинг 28 февраль куни Афғонистон пойтахтида ўтказилган «Қобул жараёни» Марказий Осиё ҳудудида геосиёсий барқарорликка хизмат қилиши билан аҳамиятлидир. Барча саъй-ҳаракатлар азалий қардош халқларнинг туб манфаатларини руёбга чиқаришга қаратилгани ҳеч кимга сир эмас. Афғонистон бўйича ўтказиладиган Халқаро форум ўзаро ҳамкорлик ва яқин қўшничилик муносабатларини янада кенгайтиришига ишончимиз комил. Форумнинг Ўзбекистон раҳбарияти ташаббуси билан ташкил этилаётгани эса алоҳида эътирофга лойиқ. Айни вақтгача бирор давлат раҳбари бундай глобал масалани кўтариб чиқмагани ҳам бор гап.\nБўлажак анжуманда БМТ Бош котиби, қатор давлатлар ҳамда ташқи сиёсат маҳкамалари раҳбарларининг иштирок этишидан мамнунмиз. Афғонистон масаласи доирасида «Тошкент декларацияси»нинг қабул қилинишидан умидвормиз. Чунки ушбу декларация қабул қилинса, минтақада энг олий неъмат — тинчликнинг барқарорлашуви ҳамда афғон элининг порлоқ келажагини белгилашда муҳим аҳамият касб этиши, шубҳасиз.\nБинобарин, бугун Афғонистонда вазият бир қадар мавҳум бўлиб турибди. Мамлакат шимолида кейинги уч йил давомида амалга оширилаётган саъй-ҳаракатлар мақсад-моҳияти ҳеч кимга аён эмас. Шундай вазиятда масалани кун тартибига олиб чиққан Ўзбекистон раҳбари узоқни кўзлаб, халқлар ўртасидаги дўстлик ришталарини мустаҳкамлаш ташаббусини олға сурмоқда-ки, бундан барчамиз манфаатдормиз.\nЎтказилаётган тарихий анжуман, унда қабул қилинажак келишув-ҳужжатлар қалбимиз тўридаги муддаоларни руёбга чиқаради, деган умиддамиз. Бунинг учун Афғонистондаги турли гуруҳларни қуролсизлантириш бўйича ҳам якдилликка эришилмоғи шарт. Тарихга назар соладиган бўлсак, ҳамиша юртга қуролли кучлар киритилишидан ягона мақсад «тинчликни таъминлаш» бўлган. Аммо мудом уруш домида қолаётган халқнинг абгор аҳволи ниҳоятда ачинарлидир.\nҲар қандай ташаббус амалда бўлсагина, самара беради. Яқинда фаолият кўрсата бошлаган афғонистонликлар учун «Афғон фуқаролари ўқув маркази»да 100 нафарга яқин ҳамюртимнинг илм ва мутахассислик эгаллаётгани ҳам доно ва оқилона сиёсат, тарихий дўстона муносабатлар самарасидир.\nТермиз шаҳридаги «Ғулом Муҳаммад» кўп тармоқли хусусий фирмаси бош директори\nОрзигулнинг орзулари ушалмоқда


Янукович Украина устидан инсон ҳуқуқлари бўйича Европа судига арз қилди\n16:40 / 19.10.2015\nУкраинанинг собиқ президенти Виктор Янукович инсон ҳуқуқлари бўйича Европа судига Украина давлати устидан “унинг ҳуқуқлари кўп маротаба бузилгани” кўрсатилган даъво аризаси билан чиқди. Бу ҳақда Англиянинг Joseph Hage Aaronson LLP адвокатлик фирмаси тарқатган матбуот хабарномасидан маълум бўлди.\n“Президенти Янукович инсон ҳуқуқлари бўйича Европа судига мурожаат қилиб, Украина унинг ҳуқуқларини бир неча маротаба бузганлигини маълум қилди. Мурожаатида у суддан инсон ҳуқуқлари бўйича Европа конвенциясида кўзда тутилган ҳуқуқлари бузилганлигини тан олишни сўрайди; булар сирасига адолатли суд ажрими ҳуқуқи, унинг ҳаётига бўлган суиқасдларни самарали тафтиш қилиш ва хавфсизлик ҳуқуқи, сиёсий мақоми ва фикри учун дискриминация қилинмаслик ҳуқуқи киради”, - дейилади хабарномада.\nСобиқ давлат раҳбарининг манфаатларини ҳимоя қилаётган адвокатлик фирмаси “Украина судлари мустақил бўлмай, давлатнинг олий мансабдор шахслари таъсиридан озод эмас” деб даъво қилмоқда.


Организм микрофлораси ҳақида гапирганда ичаклар девори ва шиллиқ пардаси, инсон терисини пайпоқ сингари ўраб турадиган органни эсламасак бўлмайди. Кўринмас бу орган, тахминан икки килограм тош босади ва 1014 ҳужайра (юз биллион) микроорганизмлардан ташкил топган. Мазкур рақам хўжайин-организм, яъни инсоннинг шахсий ҳужайраларидан ўн баробарга кўп демак.\nИнсон танасининг барча қисмларидаги нормал микрофлора иммун тизимининг бирламчи ҳимоя тизими ҳисобланади. Йўғон ичакда мавжуд микрофлоранинг 60 %, юқори нафас йўлларида — 15%, терида — 20% жойлашган. Ичакларда 400 дан ортиқ турли бактериялар яшайди.\nФойдали бактериялар қатор муҳим вазифаларни адо этади:\nҲимоя — нормал микрофлора мунтазам (егулик ва сув орқали) ошқозон-ичак тизимига (чунки у очиқ тизим ҳисобланади) тушадиган ташқи микрофлорани бостиради.\nФерментатив — оқсил ва углеводлар ҳазмига кўмаклашади.\nВитаминлар синтези — В гуруҳидаги барча витаминлар синтезида иштирок этади.\nМикроэлементлар алмашинувида иштирок — кальций, темир, D витамини ҳазмини кучайтиради.\nДетоксикация — токсик моддаларни зарарсизлантиради.\nИммунитетни рағбатлантириш — ичаклар инсон организмидаги энг катта иммун тизими ҳисобланади.\nНормал микрофлора кўпфункциялиги унинг таркиби барқарорлигини таъминлайди. Нормфлора таркибига: иқлимий-жуғрофий ва экологик шарт-шароитлар (радиацион, кимёвий, профессионал, санитар-гигиеник ва ҳ.к.), озиқланиш сифати ва характери, стресслар, гиподинамия, иммунитетнинг турли кўринишдаги бузилишлари, шунингдек, антибактериал воситалар қабул қилиш, кимёвий терапия, гормонал препаратлар таъсир қилади. Ошқозон-ичак тизиминнинг турли касалликлари (инфекцион ёки ноинфекцион хасталиклар) микрофлора таркибини бузади.\nБир ёки бир қанча факторлар (одатда, бир ёки иккита) натижасида ичаклар микрофлорасининг фаолияти бузилади. Ҳосил бўлган “экобўшлиқни” ёт микрофлора вакиллари “эгаллайди” (шартли патоген): стафилококклар, клебсиеллалар, протеинлар, ёлғон монадлар, хамиртурушсимон замбуруғлар ва бошқалар. Буларнинг барчаси иммунитетнинг кучсизланши, натижада эса ичакдаги “фойдали” ва “зарарли” бактериялар орасидаги баланснинг бузилишига олиб келади.\nДисбактериоз — инсон микроэкологиясининг бузилиши.\nМазкур синдром ҳар хил кишида турлича намоён бўлиши мумкин. Кимдадир – аллергик реакция, бошқа бировда – ошқозон-ичак тизими фаолиятининг бузилиши (қоринда санчиқ ва оғриқ, ич келиши билан боғлиқ муаммолар, ич кетиш ёки аксинча, қабзият), учинчи тоифа кишиларда – шамолашга ўхшаш касалликлар кузатилади. Аммо асосий муаммо – ичак деворларининг ҳимоя роли кучсизданади ва умуморганизмда интоксикация жараёни кечади. Бу ўз навбатида кўпгина сурункали касалликларга сабаб бўлиши мумкин.\nДисбактериозни қандай енгиш мумкин?\nБиринчидан, шифокорга мурожаат қилинг ва у сизга зарур муолажаларни тавсия қилади. Тахминан мана бундай:\nИчаклар учун антисептиклар, баъзан эса антибиотиклар\nЛАКТОФИЛЬТРУМ® - дисбактериозни даволовчи инновацион таркибли препарат.\nЛигнин сорбенти ва Лактулоза пребиотигининг икки томонлама таъсири туфайли дисбактериознинг клиник аломатлари тезда бартараф этилади.\nЛактофильтрум қандай таъсир кўрсатади?


Сирдарёда ёш эр-хотин ҳалок бўлди. Уларнинг...\n09.01.2021 00:21 0 5739\nСирдарёда ис газидан заҳарланиш оқибатида 33 ёшли эркак воқеа жойида, 26 ёшли турмуш ўртоғи шифохонада вафот этди. Уларнинг 2 ёшли қизи «реанимация»га ётқизилди. Бу ҳақда «Sirdaryo Xabarlari» вилоят прокуратурасига таяниб хабар берди.\nОқолтин тумани ички ишлар бўлими навбатчилик қисмининг 8 январь 2021 йил соат 13:45да берган хабарига кўра, Оқолтин тумани, «Кўркам диёр» МФЙ, Маржонбулоқ кўчасида яшовчи 1987 йилда туғилган фуқаро Т.С., турмуш ўртоғи 1994 йилда туғилган И.С. ва вояга етмаган фарзанди 2019 йилда туғилган Э.Р.лар яшаш хонадонида заҳарланишиб, Т.С. воқеа жойида вафот этган.\nШунингдек, турмуш ўртоғи И.С. ва вояга етмаган фарзанди Э.Р.лар Оқолтин тумани тиббиёт бирлашмасининг жонлантириш бўлимига ётқизилган. Кўрсатилган тиббий ёрдамларга қарамасдан И.С. шифохонада вафот этган.\nМазкур ҳолат юзасидан Оқолтин тумани прокуратураси томонидан терговга қадар текширув ўтказилмоқда.\nис гази Сирдарё эр-хотин


Женева автосалонининг орзиқиб кутилган премьералари » Скачать музыку бесплатно новинки музыки 2016-2017\nЖенева автосалонининг орзиқиб кутилган премьералари\nКомментариев: 0 Просмотров: 300 Дата: 1-03-2016, 09:01 Бугундан Женевада анъанага кўра халқаро автосалон очилади. Таниқли дунё брендлари ўз маҳсулотларини кўз-кўзлашади. Бу галги маросим 86-марта ўтказиляпти.. 3 мартдан бошлаб барча истовчилар салонга ташриф буюриши мумкин. Кўргазманинг дастлабки икки куни фақат ОАВ вакиллари учун мўлжалланган. Экспертлар шоуда энг интиқлик билан кутилаётган машҳур маркалар рўйхатини тузишди Женева моторшоусининг энг қизғин тақдимоти Maserati Levante кроссоверининг кўрсатилиши бўлади. Бу ҳақда сайтимиз бир неча марта хабар берди. Итальян автомобилсозлари бу ҳашаматли кроссовер баҳор охирига бориб савдога чиқарилишини айтишмоқда. Шунингдек, ихчам Audi Q2 кроссовери ҳам кўпчиликнинг диққат марказидан ўрин олган. Немис машинасозлари бу русум ўз бўғинидаги энг ҳамёнбоп автомобиллигини уқтирмоқда. Toyota C-HR кроссоверининг тақдимотини кутаётганларни ҳам озчилик дейиш қийин. Бу серияли русум бўлиб, купесимон кузовга эга. Япон машинаси Европа бозорига йилнинг иккинчи ярмида қадам ранжида қилади. Универсал кузовли Renault Megane Estate автомобилини қатнашчилар кўзи тўрт бўлиб кутмоқда. Бу француз брендининг тўртинчи авлод машҳур русумидир. Рено русумига рақобатчи Kia Optima Sportwagon саналади. Унинг нархи 22 минг доллар атрофида. Hyundai компанияси овоза қилган Ioniq хэтчбеки ҳақида ҳам сайтимиз бир неча бор ёзган. Ioniq японларнинг Toyota Prius русумига муносиб рақобатчи бўлади. Кутилаётган автомобиллар орасида гибрид мотори 470 от кучига эга бўлган Lexus LC 500h автомобили ҳам мавжуддир. Умуман, Женева моторшоуси кўплаб қизиқарли премьераларга бой кечади. Сайтимизни кузатиб боринг. - деб хабар бермоқда Carzone.uz нашри.


Ҳеч бир ота-она боласининг саёқ юриши, жамиятнинг "кушандаси"га айланишини хоҳламайди. Хатирчилик Самарнинг (барча исмлар ўзгартирилган) ота-онаси ҳам ўғлини яхши инсон бўлишини исташган. Шу боис, уни мактабни тамомлагач, Самарқанд шаҳридаги темир йўллар коллежига ўқишга қўйишган.\nБироқ, Самар атрофидагиларнинг таъсири туфайлими, жонкуярлари истаганидек оқил фарзанд бўлолмади. Учинчи курсда ўқиб юрган вақтида Ҳаётхон исмли аёлнинг уйида ижарада яшади. Аёл билан Самар шу орқали яқин таниш бўлиб, бирга кафеларга ҳам бориб туришди. Бундан хабар топган ота-онасининг кўнглига шубҳа оралаб, ўғилларини бошқа уйга кўчиришди. Аммо танишлар масофа узоқ бўлсада, телефон орқали "дийдорлашиб" юришни канда қилишмади. Ҳаётхоннинг босган қадамлари бежолиги, нафси ўпқонлигини ўзи ижарада турган уйнинг битта хонасига йигитлар, иккинчисига қизларни яшаш учун қўйгани, қайси йўл билан бўлмасин унга пул ишлаш муҳимлигидан ҳам билиш мумкин эди.\nСамар бир амаллаб ўқишини тугатиб, Самарқанд темир йўл вокзалига ишга кирди. Бироқ иш ҳам унинг табиатидаги енгилтаклик, бебурдлик хислатига барҳам беролмади. Навоий шаҳрига хизмат сафари билан келганида, шаҳардаги сауналардан бирига кириб, у ерда ўзларини Фари ва Нилу деб атаган қизлар билан танишди. Анча вақт телефонда гаплашиб юришди. Самар бу билан ҳам кифояланмай, 2016 йилнинг май ойи охирларида эски таниши Ҳаётхоннинг уйига борди. Улар у ёқ-бу ёқдан гаплашишди, ўтган дамларини эслаб кулишди. Вақт орасида аёл телефонидан унга илгари уйида ижарада яшаган қизларнинг суратини кўрсатди. Самар кўзига таниш кўринган бу "жононлар"нинг ҳозир қаерда, нима иш билан шуғулланиб юришганига қизиқди. Ҳаётхон ҳозирда улар Туркияда фоҳишалик билан шуғулланаётгани, шахсан ўзи Қозоғистон орқали Туркияга Лайли исмли танишининг олдига юборгани ҳақида гапириб берди.\nБу ўй-фикрлар Самарга анча вақтгача тинчлик бермади. Бу орада тайинсизлиги туфайли ишдан бўшади. Қинғир ишга қўл уриб, жазони ўтаб турган вақтида осонгина бойлик орттириш, бунинг учун яна бир жиноятни содир қилиш ҳақида ўйлади, Ҳаётхон шуғулланаётган "тадбиркорлик" унга жуда мос ишдай туюлди. Баҳонада ўзи ҳам Туркияга ишга кетиш режасини тузди. Ҳаётхон унга "Сен боролмайсан, жазо ўтаяпсан, давлатга пул тўлаб туришинг керак", деб тушунтиргандай бўлганди, Самар "пулни ота-онам тўлайди, ҳозир менинг ўзимга пул керак " деб туриб олди.\nҲаётхоннинг Туркиядаги ўша Лайли исмли аёл билан олдиндан ўзаро "битим"и бор эди. Бу ишга Самарни ҳам шерик қилиб, биргаликда жиноий тил бириктиришди. Самарга ҳозирча ўзига иш йўқлиги, аммо бир-иккита қиз топиб берса, у Туркияга, (шахси ноаниқ бўлган) Лайлига юборишини айтди. Шу ўринда ҳар бир қиз учун ундан 500 АҚШ доллари олишга, ўша пуллардан унга ҳам беришга ваъда беради.\nСамар учун бу яхши келишув, мўмайгина пул ишлаб олишнинг энг қулай, меҳнатсиз усули эди. Навоий шаҳридаги сауналардан бирида танишган қизлардан фойдаланмоқчи бўлди. Улар билан анча вақтдан буён алоқани узмай гаплашиб юргани ҳам фойда берди. Қизлар билан гапни бир ерга қўйгач, Ҳаётхонга телефон қилиб, улар хоҳлагандай қизларни топгани ҳақида хабар берди.\nХуллас, ҳаётнинг мазмунини чуқур англаб етмаган, ор-номус каби муқаддас тушунчаларга қўл силтаб қўйган ёш қизлар шаҳвоний мақсадлар йўлида ёлланишди, яъни "одам савдоси"да навбатдаги "маҳсулот" сифатида танланишди. Ҳаётхон иши осонгина юришаётганидан севиниб, ҳожатбарори бўлган Лайлига бу ҳақда интернет орқали билдирди. Лайли одатдагидек, қизларнинг ёшини сўраб, суратини кўриши кераклигини, шунга қараб келишишлари мумкинлигини айтди. Ҳаётхон бу ишни Самарга юклади. Ниҳоят, ҳеч қийинчиликсиз олинган суратлар Лайлига манзур бўлиб, сўралган пулни буларга беришга розилик берди. Кетиш олди қизларга у ерда фоҳишалик билан шуғулланишлари, дастлаб йўл ҳақларини ишлаб беришлари, кейин ўзлари хоҳлагандай яшашлари мумкинлиги уқтирилди ва албатта, уларга кўнгилдагидек яхши шароитлар ваъда қилинди. Пул учун ор-номусдан воз кечишга тайёр "ўлжа"лар ана шундай алдов йўллар билан янада қизиқтирилди.\nЖинси аёл бўла туриб, пул учун ҳар ишга қўл урадиган Ҳаётхонга қизлардан бу йўл орқали келадиган пуллар камлик қиладигандек туюлди. Ахир Лайлидан оладиган улушнинг маълум қисмини Самарга ҳам бериши керак эди-да. Шу боис қизлар орқали яна қўшимча пул ишлаб олиш, "вақтдан унумли фойдаланиш"ни режалаштирди. 2016 йилнинг 13 июнь куни икки қизни Самарқанд шаҳрига Самар аралашуви билан чақириб, уларни шаҳардаги бир кафега "меҳмон" қилмоқчи бўлди. Овқатланиб бўлишгач, ҳаётхоннинг режасига асосан, қизларни кафенинг ўзида орттирилган "таниш" йигитларга бир кечага 100 минг сўм пул эвазига бериб юборди. Спиртли ичимлик таъсиридан сархуш бўлган қизлар қаршилик кўрсатишга уринишмади ҳам. Бир кечада жирканч йўл билан қўлга киритилган 100 минг сўм ва шу пул эвазигагина йўқотилган ўзлик! Аммо бундай гаплар воқеа қаҳрамонлари учун шунчаки фалсафа эди, холос. Қизлар эрталаб Ҳаётхоннинг уйига ҳеч нима бўлмагандай кириб келишди.\nҲаётхон, ўзини жуда "пухта", ишининг "уста"си, деб биларди. Шу боис, қизларнинг узоқ сафари олдидан, агар қандайдир кўнгилсизлик бўладиган бўлса, ўзи "сувдан қуруқ чиқиб кетиши"ни ўйлаб, "Мени ҳеч ким мажбурлаб жўнатаётгани йўқ, ўз розилигим билан Туркияга кетаяпман, уйимдагилар билади", деган мазмунда тилхат ёздириб олди.\nАммо, бу каби "ишбилармон"лар ҳар нима қилмасин, шаҳар бедарвоза эмас. Ҳаётхон 2016 йил 14 июнь куни соат 10:40 ларда Самар топиб берган иккала "ўлжа"ни Тошкент шаҳрига юбораётганида, тегишли соҳа ходимлари томонидан қўлга олинди.\nҲали уйланмай туриб, жиноят устига жиноят содир қилмоқчи бўлган Самар ўзига берилган имкониятлардан унумли фойдаланмади. Қайтанга, енгил-елпи ҳаёт кечираётган аёлга шерик бўлиб, ота-онаси, яқинларининг юзини шувут қилди. Уни тетапоялаган жамиятга бир эр йигит сифатида хизмат қилиш ўрнига оёғига болта уришга уринди. Бироқ у қилмишларига яраша қонун олдида жавоб бериб, маълум муддат инсон учун энг улуғ неъмат бўлган озодликдан маҳрум этилди.


«ДЕПУТАТЛИК СЎРОВЛАРИГА МУНОСАБАТ ЎЗГАРГАНИ ЙЎҚ!» - Ўзбекистон овози газетаси\n«ДЕПУТАТЛИК СЎРОВЛАРИГА МУНОСАБАТ ЎЗГАРГАНИ ЙЎҚ!»\nЎзбекистон ХДП фракцияси аъзолари вазирликлар мутасаддиларига шу масалада қаттиқ эътироз билдирди\nОлий Мажлис Қонунчилик палатасидаги Ўзбекистон ХДП фракциясининг сайлов округларида ўтказган учрашувларида кўтарилган масалалар муҳокамасига бағишланган кенгайтирилган йиғилиш бўлиб ўтди. Унга вазирлик ва идоралар мутасаддилари, оммавий ахборот воситалари вакиллари таклиф этилди.\nДепутатлар жорий йил 26 февраль – 2 март кунлари сайлов округларида ўтказган учрашувлари эркин мулоқот, амалий натижаларга бой бўлди. Учрашувларда 550 га яқин масала кўтарилган бўлса, шуларнинг 180 тасини жойида ҳал этишга эришилди. Фуқароларни иш билан таъминлаш, банк кредитларини олиш, пенсия ва нафақалар тўлови, паспорт олиш каби масалалар шулар жумласидандир. 192 та масала туман-шаҳар миқёсида ҳал этилиши мумкинлигидан келиб чиқиб, тегишли масъулларга кўрсатмалар берилди. Вилоят даражасидаги 70 дан зиёд масалани эса вилоят ҳокимликлари ва бошқа мутасаддилар билан ҳал этиш чоралари кўрилмоқда.\nКенгайтирилган йиғилишда республика даражасида ҳал этилиши керак бўлган 80 масала вазирликлар, давлат қўмиталари ва бошқа марказий ташкилотлар мутасаддилари билан атрофлича муҳокама этилди. Айниқса, депутатлар томонидан фуқаролар бандлигини таъминлаш, аҳолига тиббий хизмат кўрсатиш, ижтимоий нафақалар тайинлаш, ички йўлларни таъмирлаш, ногиронлиги бўлган шахслар ҳуқуқ ва манфаатларини муҳофазалаш, уй-жой, аҳоли турмуш тарзи билан боғлиқ бошқа қатор долзарб масалалар кўтарилаётгани қайд этилди. Умумий мазмундаги маълумотлар берилганидан кейин йиғилиш анча қизиб кетди.\n— Тўғри, жойларда амалий ишлар қилинаётгани жуда яхши. Аммо ҳануз кўзбўямачилик, белгиланган вазифани муддатидан кечиктириш ҳолатларига, ёлғон ваъдаларга барҳам берилгани йўқ. Фарғона вилояти Ўзбекистон тумани Дашт қишлоғидаги ҚВП оптималлаштириш ҳисобига тугатилган. Бу эса аҳолига турли қийинчиликлар туғдирмоқда. Уларнинг мурожаатига кўра, вазирликка сўров юборгандик. Парламент сўровига патронаж ва тез тиббий ёрдам хизматлари кўрсатилаётгани ҳақида жавоб келди. Аммо жойига бориб ўрганилганда буларнинг ҳеч бири йўлга қўйилмаганини кўрдик. Парламент сўровига нотўғри ахборот берилган. 2018 йилда матбуотда эълон қилинган танқидий мақолалар, фикр-мулоҳазаларга нисбатан тушунтириш сўраб ёзилган хатимиз ҳам эътиборсиз қолдирилган.\nШунингдек, Қўқон шаҳридаги оилавий поликлиникаларда электрон рўйхат шакллантирилган бўлишига қарамай, улар тизимга уланмаган. Натижада оворагарчиликлар ҳамон давом этмоқда. Ёки жорий йил январь ойида Қўқон шаҳридаги «Мурувват» уйига борганимизда сув қувурлари, иншоотлари ишламаётганини кўрдик. Бу масалада Уй-жой коммунал хўжалиги вазирлигига ҳудуддаги раҳбарлар муаммони ҳал қилолмагани сабаб хат юбораётганимни тушунтириб, сўров юбордим. 12 февралдаги ушбу сўровга ҳали жавоб ололганим йўқ.\nТаълим тизимида ҳамон қоғозбозлик, бюрократия давом этяпти. 8-сон мактабгача таълим муассасасига кирдик. Болаларнинг кийиниш хонасида йиллар давомида чироқ йўқ. Ёки 25-боғчада иссиқлик суви йўқ. «Аристон» бузилиб қолгани сабабли болалар қиш мавсумида совуқ сувдан фойдаланяпти. Аммо бу муаммолар ҳеч кимни қизиқтирмайди.\nТурсунпўлат НОРБОЕВ, Олий Мажлис Қонунчилик палатасидаги Ўзбекистон ХДП фракцияси аъзоси:\n— Вазирлик ва мутасадди идоралар раҳбарларининг кўзига қараб айтиш керакки, ҳали-ҳануз депутатларнинг сўровларига, мурожаатларига эътиборсизлик, беписандлик ва лоқайдлик давом этмоқда. Масалан, Жарқўрғон туманидаги тиббиёт бирлашмаси ҳудудий бўлими 2015 йилда капитал реконструкция бўлди. Маблағ етишмагани сабабли поликлиника, ошхона, кир ювиш хонаси чала қолиб кетди. Шундан бери вазирликка мурожаат қиламан, жавоб эса доим бир хил «белгиланган инвестиция дастури асосида амалга оширилади». Ўтган йилги сўровга Юсуф Алиев имзоси билан 2018-2019 йилларда инвестиция дастурига кўра амалга оширилади, деган жавоб келди.\nЯна бир сўровга «Автойўл» қўмитасидан ҳам 5 йилдан буён бир хил мазмундаги жавоб келади. Сурхон-Шеробод, Жарқўрғон-Қизил йўлларини таъмирлаш билан боғлиқ сўров киритаман. Унга вилоят автомобиль йўллари бошқармаси раҳбарининг вазифасини вақтинча бажарувчи шахсдан «белгиланган тартибда муаммо ҳал этилади», деган мазмунда жавоб келади.\nЖойларга борганимизда фуқароларга ордер олишда ёрдам берамиз. Биргина мисол, кам таъминланган оила аъзоси амал-тақал қилиб, йўлкира топиб, пойтахтдаги республика онкология марказига даволанишга келади. Марказдагилар бир-икки ойдан кейин келишини айтади. Ахир бунга ўша шахснинг имкони йўқ-ку. Агар касаллиги хуруж қилган бўлса, у бир неча ой кута оладими?..\nБу каби муаммолар ҳар бир соҳада топилади. Гап унинг қанчалигида эмас, асосийси, муаммога мутасаддиларнинг муносабатида. Бизга сайловчилар дардини айтиб келса, вазирликларга сўров юборамиз. Илтимосимиз ҳам, талабимиз ҳам шуки, уларга эътиборлироқ бўлиш керак. Ҳеч бўлмаса, бир муаммо юзасидан аввалги берган жавобларингизни эслаб, қараб қўйинглар. Бир-бирига зид бўлган жавоблар билан халқимиз олдида бизнинг ҳам, сизнинг ҳам юзингиз шувут бўлиб қолмасин. Улар сизу бизга ишонмаса, суянмаса, кимга борсин, додини кимга айтсин?..\nАваз ЎРИНБОЕВ, Олий Мажлис Қонунчилик палатасидаги Ўзбекистон ХДП фракцияси аъзоси:\n— Бувайда туманидаги 5-сонли ўрта мактаб 1977 йилда қурилган. Охирги марта 2006 йилда таъмирланган. Мактаб ҳовлисида спорт зал учун майдон ковланган, бетон қуйилган, арматуралар чиқиб турибди. Бироқ 3 йилдан бери ҳолат шу бўйича ўзгармасдан қолмоқда. Болаларнинг тўплари чуқурга тушиб кетса, улар тушиб олиб чиқишга мажбур бўлмоқда.\n3-сонли мактабгача таълим муассасасида бўлганимизда бир ҳамшира аёл мурожаат қилди. Унинг сўзларига кўра, ҳамширалар ойлиги бир неча йиллардан буён оширилмай келмоқда. Боғчадаги ҳамширалар соғлиқни сақлаш тизимига кирмаслиги сабабли уларнинг ойлиги оширилмас экан. Таълим соҳасидаги ойлик иш ҳақининг оширилиши ҳам уларни четлаб ўтаркан. Ушбу масалада ҳам чора кўрилиши керак, деб ўйлайман.\nЙиғилишда, шунингдек, бошқа турли масалаларда сўз юритилди. Жойларда тадбиркорларга бўлаётган сунъий тўсиқлар, соҳалар бўйича учраётган камчиликлар муҳокама қилинди. Парламент назоратининг барча шаклларидан самарали фойдаланиш муаммолар келиб чиқишининг олдини олишга, мавжуд камчиликларни бартараф этишга хизмат қилиши алоҳида таъкидланди. Якунда фракциянинг тегишли қарори қабул қилинди.


GoPro компанияси пойга машинаси билан бажарилган антиқа трюкни намойиш қилди\n18:51 / 23.11.2016 3542\nЭкшн-камер ишлаб чиқариш билан шуғулланувчи GoPro компанияси GoPro Awards сериясидан янги видеони чоп этди. Видеода дрэгстер (дрэг пойгачиси) бернаути намойиш қилинган. Видео муаллифи пул мукофоти олган.\nБернаут дрэг пойгалар олдидан покришкаларнинг йўл билан яхшироқ илашиши ва машинани барқарорроқ бошқариш учун қўлланадиган усул. Бунда машина бир жойда турганда покришкалари айлантирилади ва уларнинг асфальтга ишқаланиши оқибатида покришка резинаси тутун ҳосил бўлганча қизийди.\nGoPro Awards танловида исталган одам иштирок этиши мумкин. Бунда биргина шарт шуки, GoPro камерасидан фойдаланиш талаб этилади. Компания махсус интернет-саҳифада рўйхатдан ўтган фойдаланувчилардан фото ва видеоматериаллар қабул қилади, сўнгра компания ходимлари улардан энг қизиқларини танлаб олишади.\nКомпания энг яхши ишларни ўзининг интернетдаги саҳифалари орқали илгари суради ва уларнинг муаллифларини пул билан мукофотлайди.\nАлангаланиш билан кечган бернаут видеосини Дэйв Нельсон тасвирга олган. У алангаланувчи қоришма сифатида бензиндан фойдаланган. Машинанинг ғилдираклари олдиндан бензинга ҳўллаб олинган. Суратга олиш Буюк Британиядаги Santa Pod Raceway автодромида бўлиб ўтган, хавфсизликни таъминлаш учун воқеа жойида ўт ўчириш бригадаси бўлган.\nНельсоннинг маълум қилишича, у бу трюкни олтинчи маротаба бажармоқда. Машинанинг бунда талофат кўрган ягона қисми тормоз парашюти бўлган. Яқин орада Нельсон ёнаётган ғилдираклар билан бернаутни тунги пайт суратга олмоқчи.


Болангизни туғилган буржига қараб тарбияланг. - 15 Марта 2015 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2015 » Март » 15 » Болангизни туғилган буржига қараб тарбияланг.\nҚўй буржида туғилган болалар.\nЎзига эътиборни жамлашни хоҳловчи бўлишади. Ва ҳаётда доим асосий рол ўйнашга ошиқишади. Агар фарзандингиз ушбу ойда туғилган бўлса, уни одамлар олдида мақтанг. Қанчалик истеъдодли эканлигини такрор ва такрор айтишдан чарчаманг. Бу уларга олдинга интилишда ёрдам беради. Қўй буржида туғилган болалар одатда атрофдагилари билан унча келишишмайди. Уларга одамлар билан дўст бўлишни ўргатинг.\nСигир буржида туғилган болалар.\nБундай болалар озодаликка интилишади. Шунинг учун ҳам уларнинг кийимларига доим эътибор қилинг. Овқатини вақтида тайёрланг. Йўқса бўлар – бўлмасга урушиб кетишлари мумкин. Уларга иложи борича кўпроқ вақт ажратинг. Ўйинлар ўйнаг. Уларни қанчалик яхши кўришингизни айтинг. Уларнинг ўзи меҳрибон бўлгани учун қолганлардан ҳам юмшоқлик ва меҳрибончилик кутишади.\nЭгизаклар буржида туғилган болалар.\nЭнг бетоқат болалардирлар. Улар узоқ муддатли машғулотларни кўришга кўзлари йўқ. Роса инжиқ болалар. Уларнинг санъатга бўлган қизиқишлари жуда катта. Доим дунёни ранг – баранг кўришни исташади. Китобларни ҳам расми учун ўқийдилар. Ёзишда ҳам турли хил рангли ручкалардан фойдаланишади. Уларга вақт ажратинг. Кўпроқ суҳбат қуринг, бу суҳбатлар келажакда сизга ишончи ортиши учун жуда зарурдир.\nҚисқичбақа буржида туғилган болалар.\nТурмуш ўртоғингиз билан болани олдида урушмасликка ҳаракат қилинг. Чунки қисқичбақа буржида туғилган болалар ўта кўнгилчан бўлишади. Унинг ўзини ҳам урушманг. Акс ҳолда бир умр қийналиб юриши мумкин. Уларнинг барча инжиқлигини кўтаришга ҳаракат қилинг. Улар доим руҳан эзилувчан бўлишади ва суҳбатдошга интилишади. Ота – она қисқичбақа буржида туғилган болага алоҳида этибор бериши ва уни ранжитмаслиги керак.\nАрслон буржида туғилган болалар.\nКичик арслончалар болалигидан сардорликка интилишади. Улар учун асосийси биринчи бўлиш ва енгиш. Боғчада, мактабда, уйда, умуман олганда барча ерда меҳр – муҳаббатни излашади. Болалигидан севгига интилувчан бўлишади. Улар, бирон ишни қилмоқчи бўлсалар, таъқиқламанг ва жазоламасликка ҳаракат қилинг. Чунки улар сизга қарши чиқиб вазиятни мураккаблаштиришади.\nСунбула буржида туғилган болалар.\nСунбула буржида туғилган болалар ўта озода бўлишади. Улар боғчада ва мактабда ўз вақтида боришни хоҳлашади. Уларнинг бу хислатларини инобатга олинг ва уларни қўллаб – қувватланг. Улар ўта ҳиссиётга берилувчандирлар. Уларга ваъда қилдингизми албатта устидан чиқинг, йўқса сизни ҳурмат қилмай қўйишади. Ўзларинг ўз идиш – товоқларида овқат сузинг ва ўз финжонларида чой беринг. Акс ҳолда улардан яхшилик кутманг. Сунбула буржида туғилган болаларни уй ишларига жалб қилинг. Улар билан ҳайвонот боғи, циркка боринг. Мульфильм кўринг ва ўйин ўйнанг.\nТарози буржида туғилган болалар.\nУлар учун атрофдагиларнинг фикри жуда муҳим. Уларни дўстларингиз билан бўладиган учрашувларга олиб боринг. Тарозилар суҳбатларга қулоқ тутишни хуш кўришади. Улар ёлғизликни ёмон кўришади. Иложи борича тарозиларни ёлғиз қолдирманг. Чунки одамлар орасида улар ўзлигини топа олади ва келажакда касб танлашида ҳам кўмак бўлади.\nЧаён буржида туғилган болалар.\nДунё уларнинг атрофида айланаётгандек гўё. Чаёнларга гап уқтириб бўлмайди. Болангизни жазолаб, айтганингизни қилишга уринманг ҳам. Бефойда! Улар барибир билганидан қолишмайдиган болалар. Аксинча, улар билан дўст тутунинг ва кўнлидагидек қилишга қаршилик қилманг. Минг ўйинқароқ бўлишмасин, тинчликни ёқтиришади. Ўта ижодкор болалар. Уларни ўз ҳолига қўйинг, чунки улардан келажакда буюк инсонлар чиқади. Сиз эса уни қўллаб – қувватласангиз бўлгани.\nЎқотар буржида туғилган болалар.\nБироз жаҳли тез чиқадиган болалар. Уларни урушишга ҳаракат қилинг. Қарши чиқманг, шунчаки ётиғи билан тушунтиринг. Хонасидаги нарсаларни тез – тез ўзгартириб туринг, бу уларга ижобий ўзгаришлар олиб келиши мумкин. Мустақил ва бироз мақтанчоқ болалар. Одамларга зўрлигини кўрсатишни хоҳлашади. Уларни тушуниш қийин бўлиши мумкин. Асосийси уларни камроқ урушишга ҳаракат қилинг.\nТоғ эчкиси буржида туғилган болалар.\nИшёқмас ва уйқучи болалар. Айтганидан қолмайдиган ва бир хатони бир неча марта такрорлайдиганлар. Уларга тартибли бўлишни болалигидан ўргатмасангиз ҳолингиз вой бўлади. Ўзини ва ўзининг нарсаларидан бошқа ҳеч нарсага ачинишмайди. Кунини аниқ режалаштиришни ўргатинг. Масъулиятли бўлса, келажакда ишлари юришиб кетади.\nҚовға буржида туғилган болалар.\nУлардан зўр актер, қизиқчи ёки қўшиқчи чиқади. Шунинг учун бўлса керак ҳаётда доимо ўзи ўйлаб топган оламда яшайди. Уларнинг кайфияти ҳар 5 дақиқада ўзгариб туриши мумкин. Бундан хавотирланманг ва фарзандингизни тинчлантиришдан кўра унга эътибор берманг. Фақат шундагина ўзига келиши осон бўлади. Улар истаган тўгаракка қўйинг, севган машғулоти улар учун ижобий натижалар олиб келиши мумкин.\nБалиқ буржида туғилган болалар.\nҲиссиётларга берилувчан ва кўнгилчан болалар. Уларнинг кайфиятига барча нарса таъсир қилади. Улар билан дўст тутунинг ва сизга ишонишига ҳаракат қилинг. Ўзини яхши тушанмайдиган болалар. Улардан доимо кайфитини сўраб туринг, ёрдам бера олишингизни айтинг. Ҳаёти давомида доимо ўзига дўст қидириб яшашади. Кўп қийналишади. Бу болаларга фақатгина ота – онаси ёрдам бера олади.\nКелажаги буёк Ўзбекистонимизда буюк фарзанларнинг ота – онаси бўлиш барчамизга насиб этсин деб қолувчи Сизнинг Zamonaviy.comингиз.\nUshbu ma'lumot http://ajoyib.uz/ dan olindi!\nКатегория: Foydali maslahatlar / Полезны советы | Просмотров: 2938 | | Теги: Yangilik, newsuz, uznews, Yangib chiqargan., xabarlar, habarlar, Новости, Yangiliklar, ahborot, news | Рейтинг: 0.0/0


ЎзА - Тутанхамоннинг сири\n15.07.2018 09:00 Чоп этиш версияси\n2014 йилнинг август ойида Қоҳирадаги Миллий музей таъмирланаётган бир вақтда усталар тасодиф туфайли қадимги Миср фиръавини Тутанхамонинг олтин ниқобининг соқол қисмини синдириб қўйган эди.\nУлар ҳеч ким билмасин, деган ниятда соқолни ўз билганларича елимлашди. Бироқ, елим оддий бўлгани сабаб унинг асоратлари тез орада фош бўлди. Бу ўз навбатида катта шов-шувларга олиб келди. Шундан кейин фиръавн ниқобининг реставрация ишлари Кристиан Экман раҳбарлигидаги германиялик ва мисрлик мутахассисларга ишониб топширилди. Реставрация жараёни икки ой давом этди. Таъмирлаш ишлари икки босқичда олиб борилди. Биринчи босқичда ёмон елимланган соқол кўчирилди ва қайта ниқобга елимланди. Иккинчи босқич эса анча мураккаб бўлиб, унда ниқоб қандай материаллардан ишлангани ўрганилди. Эрамиздан аввалги 1332-1323 йилларда ҳукмронлик қилган Тутанхамоннинг дафн маросимида ишлатилган олтин ниқоб Шоҳлар водийсида тадқиқот ишларини олиб бораётган британиялик олим Говард Картер томонидан 1922 йилда топилган эди. Ниқоб олтин ва лазуритдан ишланган бўлиб, 19 ёшли фиръавннинг юзини акс эттириши айтилади. Тобут эса талон-торож қилинмаган эди.\n2007-2009 йилларда Миср ва Ғарб олимлари энг замонавий жиҳозлар ёрдамида қадимги фиръавнларнинг мўмиёларини ўрганишди.\nАйримлар Тутанхамон Эхнатоннинг ўғли бўлган деса, бошқалар унинг отаси Сменхкара эканини айтишади. Бу фиръавн Эхнатоннинг укаси ёки ўғли экани тахмин қилинади. 2007-2009 йилги тадқиқотлар натижалари 2010 йилнинг 17 февралида эълон қилинди. Ўшанда олимлар Тутанхамоннинг отаси фиръавн Эхнатон эканини аниқланан эди. Бироқ айрим мисршунослар бунга эътироз билдиришди. Уларнинг фикрича, ўрганилган эпиграфика маълумотларида Эхнатоннинг фарзандлари орасида Тутанхамоннинг сурати акс этмаган. Аммо ҳозирча унинг онаси ким бўлгани аниқланмаган. Шуниси аниқки, унинг ўгай онаси бўлмиш Нефертита ўз даврининг энг гўзал ва нуфузли аёли бўлган эди. Тутанхамоннинг ёнига унинг рафиқаси ёки онаси дафн этилган бўлиши мумкин. Олимларнинг фикрича, 19 ёшида вафот этган фиръавн ўгай онасига мўлжалланган қабрга дафн этилган бўлиши ҳам мумкин экан. Шу сабабли унинг қабри атрофи тадқиқот қилиниши лозим.\nЁшлигида Атон илоҳи шарафига Тутанхатон (“Атон сингари тирик”) деб аталмиш шаҳзода 10 ёшида тахтга чиқди. Отасининг ўлимидан кейин ўз номини Тутанхамон, Амон сингари тирик, деб ўзгартирди. 9 йиллик ҳукмронлигидан сўнг Тутанхамон 20 ёшга етмасдан номаълум касаллик сабаб сирли равишда вафот этди. Тахминларга қараганда, Тутанхамон ўлдирилган бўлиши ҳам мумкин. Шунингдек, унинг аравадан йиқилиб тушиб, жароҳат олгани боис вафот этгани ҳам айтилади. У Шоҳлар водийсига дафн этилган. Унинг Эйе томонидан уюштирилган фитна қурбони бўлгани борасида ҳам тахминлар мавжуд. Чунки айнан Эйе Тутанхамондан сўнг янги фиръавн бўлади.\nДафн маросими март-апрель ойларида бўлиб ўтгани тахмин қилинади. Чунки мўмиё ўрганилганида гуллар топилди. Мўмиёлаш жараёни 70 кун давом этгани ҳисобга олинадиган бўлса, у ҳолда Тутанхамон декабр-январ ойларида вафот этгани ойдинлашади.\nМаълумки, қадимда Мисрда мана шу ойларда ов мавсуми ўтказилган. Фиръавн овга чиққанида аравадан йиқилиб ўлгани ҳақидаги тахминлар ҳам илгари сурилмоқда. Унинг қабри бошқа фиръавнларнинг қабридан фарқли равишда ўғрилар томонидан талон-торож қилинмагани маълум бўлди. Жасад ёнидан қадимий санъат асарларининг топилгани ҳам шундан далолат беради. Бу топилмалар туфайли Қадимги Миср саройининг турмуш тарзи ҳақида атрофлича тасаввурларга эга бўлиш мумкин. Унинг ўлими ва сарой хонадонининг бошқа сирлари орадан 3 минг йил ўтиб генетиклар томонидан аниқланди.\nМаълум бўлишича, буюк ислоҳотчи бўлмиш Тутанхамон Қадимги Миср маънавий ҳаётини тубдан ўзгартирмоқчи бўлган. Йиллар давомида тарихчилар наздида XX аср бошларига қадар Тутанхамон иккинчи даражали фирьавн бўлиб келган. Ҳатто унинг ҳаётда бўлганига шубҳа билан қаровчилар ҳам топиларди. Шу сабабли ҳам Тутанхамон қабрининг очилиши археология тарихида ноёб ҳодиса сифатида қабул қилинди. Мўмиё бошдан-оёқ олтин тақинчоқлар билан безатилган, қабрда эса фиръавн ҳаётлигида ишлатган буюмлар бор эди.\nТутанхамонга тегишли бу топилмалар дунё сайёҳларининг эътиборини тортди. Шоҳлар водийсига сайёҳлар, мухбирлар оқиб кела бошлади.\nШуни таъкидлаш керакки, фиръавнинг қабрини очишда иштирок этган олимларнинг сирли ўлимлари ҳақида газеталарда кўп ёзилди. Яъни, 22 нафар иштирокчи фиръавннинг қарғишига учрагани боис сирли вафот этгани борасидаги мақолалар анча шов-шувларга сабаб бўлди. Бироқ, бу гапларнинг ҳаммаси газеталарнинг уйдирмаси бўлиб чиқди. Фактларга мурожаат қиладиган бўлсак, экспедиция аъзоларининг деярли ҳаммаси ўз ажали билан 70 ёшдан ошиб, ҳатто 84 ёшда вафот этган. Қабрни очишда иштирок этган Говард Картер биринчи қурбон бўлиши керак эди, аммо у 1939 йилда 66 ёшда ҳаёт билан видолашди.


БОЛАЛАРГА НАМОЗ ВА ҚУРЪОН ЎҚИШНИ ЎРГАТАДИГАН ҚЎҒИРЧОҚ » O'zbekiston musulmonlar idorasi Qashqadaryo viloyati vakilligi rasmiy sayti\n10-01-2021, 18:27 23 Ўқиш режими + -\nДоғистонлик муслима аёл Марям Шарипова ғайриоддий қўғирчоқ кашф қилди. Уни “муслима” деб номлади. У ноёб “қобилият”ли бўлиб, кичкина дўстига исмини айтиб мурожаат қилади, Қуръон сураларини ўқийди, Аллоҳнинг гўзал исмларини айтади ва беш вақт намозни ўргатади.\nКашфиётчи ушбу қўғирчоқлар фарзандига ибодат қилиш ё Қуръон оятларини тўғри талаффуз қилишни ўргатолмайдиган оналарга ёрдамчи бўлишини маълум қилди, ҳозирда ҳар ой 100 тадан 150 тагача қўғирчоқ ишлаб чиқарилаётгани, кейинроқ 500 га етказиш режа қилинганини айтди.\nМарям Шарипова: “Аввало, қўғирчоқлар орқали ўз қизалоқларим қалбига анъанавий халқ кийимларига бўлган муҳаббатни сингдирмоқчи эдим... Ҳозир, ишлар яхши кетмоқда. Қўғирчоқлар анчадан буён Европа, AҚШ ва Aвстралияда сотилмоқда. Келгусида Шимолий Кавказнинг барча тилларида гаплашадиган қўғирчоқларни ишлаб чиқаришни режалаштирганмиз”.


“А” гуруҳида мамлакатимиз телевидениелари, “В” гуруҳида радиоканаллари, “С” гуруҳида республика газета ва журналлари таҳририятлари, “D” гуруҳида интернет тармоғида ОАВ сифатида фаолият кўрсатаётган веб-сайтлар, “E” гуруҳида Агентлик тизимидаги корхоналарнинг жамоалари ўзаро беллашадилар.\nЖамоалар йўналишидан келиб чиқиб, битта таҳририятдан ёки бир йўналишдаги бир нечта таҳририят вакилларидан тузилиши, жамоа аъзоларининг умумий сони 8 нафардан кам бўлмаслиги лозим.\nУчрашувлар Ўзбекистон футбол ассоциацияси томонидан ажратиладиган тажрибали ҳакамлар иштирокида мини-футбол қоидаларига кўра ташкил қилинади.\nМусобақада иштирок этиш учун аризалар ҳамда жамоалар рўйхати жорий йилнинг 1 ноябридан 15 ноябрига қадар Ўзбекистон Матбуот ва ахборот агентлиги томонидан қабул қилинади. Жамоалар мусобақада иштирок этиш ҳақида:\nФутбол учрашувлари Ўзбекистон футбол ассоциациясининг сунъий қопламали майдонларида 2018 йилнинг 1-5 декабрь кунлари бўлиб ўтади.\nМанзил: Тошкент шаҳри, Шайхонтоҳур тумани, Навоий кўчаси, 30-уй.\nБатафсил маълумотларни (71) 244-23-72, (99) 898-06-20, (99) 870-83-04 телефон рақамлари, Агентликнинг www.api.uz расмий сайти ҳамда @matbuotminbari телеграм канали орқали олишингиз мумкин.